Siti Bainun reka cerita bella cedera terkena tumpahan air panas - Hakim

(Mahkamah Sesyen menjatuhkan hukuman penjara 12 tahun terhadap Pengasas Rumah Bonda Siti Bainun Ahd Razaliselepas didapati bersalah atas dua pertuduhan mengabai dan menganiaya seorang remaja perempuan sindrom Down, dikenali sebagai Bella pada 2021/FOTO BERNAMA)

KUALA LUMPUR, 3 Mei - Mahkamah Sesyen di sini hari ini mendapati keterangan pengasas Rumah Bonda Siti Bainun Ahd Razali bahawa remaja perempuan sindrom Down dikenali sebagai Bella cedera terkena tumpahan air panas daripada termos semasa ketiadaannya di sebuah kondominium adalah rekaan kerana insiden itu tidak pernah berlaku. Hakim Izralizam Sanusi dalam penghakimannya berkata keterangan bela diri Siti Bainun menyatakan bahawa pada 6 hingga 9 Mei 2021, dia bersama rakan serumahnya, Noor Marliana Ramlee iaitu saksi pembelaan ketiga, telah keluar dari kondominium di Wangsa Maju untuk bertugas di Rumah Bonda di Setapak."Tertuduh menerangkan pada tarikh tersebut, dia telah meninggalkan Bella bersama-sama Yasmin (saksi pendakwaan kelima), Balqis, Aida dan Tulus Jiwa di kondominium tersebut."Tertuduh menyatakan semasa sedang bekerja, dia menerima panggilan telefon daripada Yasmin yang menceritakan kejadian pergaduhan antara Bella dan Balqis menyebabkan tumpahan air dari termos ke atas Bella di bilik mendobi di kondominium itu. Namun tertuduh tidak mengemukakan sebarang rekod panggilan yang menunjukkan Yasmin menelefonnya pada masa itu," katanya.Beliau berkata keterangan tertuduh berkaitan insiden Bella terkena air panas adalah dengar cakap kerana dia tidak berada di tempat kejadian dan tidak menyaksikan kejadian tersebut. "Yasmin menafikan kejadian itu dan Bella tidak pernah mengesahkannya walau telah dipanggil memberi keterangan. Balkis dan Aida telah ditawarkan kepada pembelaan untuk mengesahkan sama ada insiden kemalangan berkenaan air panas tersebut benar-benar berlaku namun mereka tidak dipanggil oleh pihak pembelaan sebagai saksi ," katanya ketika membacakan penghakiman setebal 12 muka surat.

(Mahkamah Sesyen menjatuhkan hukuman penjara 12 tahun terhadap Pengasas Rumah Bonda Siti Bainun Ahd Razali selepas didapati bersalah atas dua pertuduhan mengabai dan menganiaya seorang remaja perempuan sindrom Down, dikenali sebagai Bella pada 2021/FOTO BERNAMA)

Hakim itu juga berkata tertuduh sebagai individu yang telah diperintahkan oleh Mahkamah Majistret pada 24 Sept 2020 untuk memelihara Bella seharusnya memaklumkan serta berbincang dengan Pegawai Pelindung Bella, Mohamad Imran Mohamed Zanyuin (SP12), apabila timbul sebarang masalah. Beliau berkata tertuduh tidak memaklumkan Mohamad Imran dengan segera mengenai kejadian itu yang dikatakan berlaku dari 6 hingga 9 Mei 2021 namun hanya berbuat demikian pada 24 Jun 2021 melalui aplikasi WhatsApp ketika Bella telah dibawa ke hospital."Bagaimanapun, mesej WhatsApp tertuduh kepada SP12 adalah bercanggah dengan keterangan tertuduh bahawa Bella lari ke dapur, berebut sesuatu dengan Balkis dan terkena air panas di bilik mendobi. "Kegagalan tertuduh memaklumkan kejadian itu kepada Encik Imran dalam tempoh yang munasabah selepas kejadian berlaku dan seterusnya menghantar mesej yang bercanggah dengan kejadian yang dikatakan berlaku, menunjukkan dia mereka-reka cerita berkenaan dengan kejadian air panas tumpah di bilik mendobi," katanya.Izralizam berkata tindakan tertuduh membawa Bella atau merujuk kecederaan mangsa kepada doktor selepas hampir sebulan kejadian tertumpah air panas yang menyebabkan kecederaan serius kepada remaja itu adalah tidak munasabah.Beliau berkata ini menunjukkan insiden itu sebenarnya tidak pernah berlaku dan dakwaan mengenainya wajar ditolak.Katanya tertuduh juga tidak mengemukakan pakar yang boleh menyangkal keterangan beberapa doktor yang merupakan saksi pendakwaan untuk mengesahkan bahawa kecederaan Bella bukan terhasil daripada satu insiden sahaja kerana terdapat luka dan parut pada badan remaja itu.Siti Bainun, 31, dihantar ke Penjara Kajang bermula hari ini untuk menjalani hukuman penjara 12 tahun selepas mahkamah menolak permohonannya untuk menangguhkan pelaksanaan hukuman.Terdahulu, Izralizam menjatuhkan hukuman penjara 12 tahun terhadap Siti Bainun selepas mendapati dia bersalah atas dua pertuduhan mengabai dan menganiaya Bella.- BERNAMA


Dua lelaki samun dua barang kemas bernilai RM1.8 juta

(Rakaman CCTV menunjukkan dua lelaki bersenjatakan parang cuba menyerang dua individu yang membawa dua beg berisi emas)

KUALA PILAH, 3 Mei - Dua lelaki bersenjatakan parang menyamun serta melarikan dua beg emas berisi 7 kilogram dianggarkan bernilai RM1.8 juta di lorong belakang kedai emas dekat Jalan Pasar Rabu, pagi tadi.Ketika kejadian, dua lelaki bertopeng merompak dua kakitangan sebuah kedai emas yang dipercayai berlaku kira-kira pukul 11.30 pagi.Ketua Polis Negeri Sembilan, Datuk Ahmad Dzaffir Mohd Yussof mengesahkan perkara tersebut dan kes disiasat di bawah Seksyen 395 dan Seksyen 397 Kanun Keseksaan."Makluman lanjut berkenaan kes tersebut akan dimaklumkan dari semasa ke semasa," katanya.Tinjauan pemberita di kawasan itu mendapati kedai tersebut beroperasi seperti biasa.Kelihatan pihak polis sedang melakukan sekatan jalan raya di beberapa laluan.Terdahulu tular sebuah video durasi 34 saat yang merakamkan kedua-dua mangsa keluar dari sebuah kenderaan kemudian dirompak oleh dua lelaki bertopeng dan bersenjata.Dua orang suspek tersebut keluar dari sebuah kereta yang tiba-tiba muncul di bahagian belakang premis dan bertindak menyerang mangsa menggunakan parang sebelum melarikan dua beg berisi barang kemas.

(Dua kakitangan kedai emas keluar dari kereta sebelum diserang dua orang penyamun)


Curi tabung masjid polis buru tiga lelaki

(Pengadu mendapati tiga lelaki masuk ke dalam masjid dan melarikan tabung masjid selepas menyemak rakaman CCTV)

PETALING JAYA, 3 Mei - Polis memburu tida lelaki yang melarikan tabung di sebuah masjid di SS7, Kelana Jaya, di sini pada Isnin.Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata, pihaknya menerima laporan daripada petugas masjid pada 7.30 pagi."Pengadu menyedari tabung berkenaan berada di pekarangan masjid telah tiada selepas selesai menunaikan solat subuh."Hasil semakan rakaman kamera litar tertutup CCTV di masjid, dia mendapati terdapat tiga lelaki tidak dikenal pasti masuk ke dalam masjid terbabit," katanya dalam kenyataan hari ini.Mohamad Fakhrudin berkata mereka dilihat menggunakan pemotong besi sebelum melarikan tabung masjid tersebut.Katanya anggaran kerugian yang dialami masjid tersebut kira-kira RM400.00.Beliau berkata kes disiasat mengikut Seksyen 380 Kanun Keseksaan."Orang ramai yang mempunyai maklumat berhubung kejadian itu diminta menghubungi Bilik Gerakan Ibu Pejabat Polis Daerah (IPD) Petaling Jaya di talian 03-79662222 untuk tindakan lanjut," katanya.Terdahulu tular sebuah video berdurasi 1 minit 32 saat menunjukkan beberapa lelaki melarikan tabung masjid berkenaan dengan menggunakan pemotong besi.


Siti Bainun dihukum penjara 12 tahun

(Siti Bainun tiba di perkarangan mahkamah bagi mendengar keputusan akhir kes pembelaan pertuduhan abai dan aniaya seorang remaja perempuan, Bella)

KUALA LUMPUR, 3 Mei- Siti Bainun Ahd Razali dipenjara selama 12 tahun atas kesalahan mengabai dan menganiaya remaja Sindrom Down dikenali sebagai Bella, dua tahun lalu.Mahkamah Sesyen sini membuat keputusan itu selepas mendapati pihak pembelaan gagal menimbulkan keraguan munasabah di akhir kes pembelaan.Bagi pertuduhan mengabai, Siti Bainun dipenjara selama 10 tahun, manakala bagi pertuduhan menganiaya pula, pengasas rumah bonda itu dipenjara selama 12 tahun.Hakim Izralizam Sanusi menetapkan kedua-dua hukuman berjalan serentak bermula tarikh sabitan hari ini.Beliau turut mengarahkan perintah bon berkelakuan baik selama lima tahun dengan seorang penjamin warga tempatan, selain cagaran sebanyak RM5,000 kepada hukuman yang dijatuhkan.Sebagai tambahan, Siti Bainun turut diarah untuk menjalani khidmat masyarakat selama 200 jam, secara agregat.

(Mahkamah menjatuhi hukuman penjara 12 tahun ke atas Siti Bainun atas duapertuduhan abai dan aniaya Bella)


Suami isteri mengaku bersalah dera anak

(S.Nagendran (kanan) dan A.Sangeetha (kiri) mengaku bersalah menderaanak mereka berusia empat tahun)

JOHOR BAHRU, 3 Mei- Suami isteri mengaku bersalah di Mahkamah Sesyen sini atas tuduhan menganiaya sehingga menyebabkan kecederaan kepada anak mereka pada Jumaat lalu.Tertuduh, ibu kandungnya, A.Sangeetha dan bapa tirinya, S.Nagendran, masing-masing berusia 23 tahun, membuat pengakuan tersebut di hadapan Hakim Datuk Ahmad Kamal Arifin Ismail. Pasangan itu didakwa mencapai niat bersama untuk menganiaya anak di bawah peliharaan mereka, Arrineshthiran, 4 tahun, dengan menyebabkan mangsa mengalami kecederaan fizikal.Mereka melakukan perbuatan itu di Skudai Villa Apartmen, Taman Skudai Baru di sini pada 28 April lalu, sekitar pukul 12.30 tengah malam.Mangsa disahkan meninggal dunia pada hari kejadian.Pendakwaan dikendalikan Timbalan Pendakwaraya Noor Idayu Salim dan Umar Faiz Abdul Kohar, manakala tertuduh tidak diwakili penguam.Mahkamah kemudian menetapkan jaminan sebanyak RM8,000 setiap seorang dan 7 Jun sebagai tarikh sebutan semula kes.Kanak-kanak malang berusia empat tahun itu maut hujung bulan lalu dipercayai didera kedua-dua mereka menggunakan tangan dan penyangkut baju.

(Suami isteri didakwa mencapai niat bersama telah menganiayai anakdi bawah peliharaan mereka)


KANGAR, 2 Mei- Mahkamah Majistret Kangar menjatuhi hukuman denda RM11,000 terhadap sebuah syarikat bas kerana menggunakan perkhidmatan pemandu bas tidak mempunyai lesen memandu yang sah serta menggunakan Lesen Memandu dan Lesen Perkhidmatan Awam ( PSV) palsu.Majistret Ana Rozana Mohd Nor menjatuhi hukuman denda masing-masing RM5,500 bagi kesalahan membenarkan pemandu memandu menggunakan lesen palsu dan lesen vokasional (PSV) palsu .Kedua-dua pertuduhan dibacakan serentak oleh jurubahasa mahkamah mengikut seksyen 108(3)(b) Akta Pengangkutan Jalan ( APJ) 1987 .Pemilik syarikat pengangkutan awam tersebut mengaku bersalah dan menjelaskan bayaran denda yang telah dikenakan terhadapnya.Pendakwaan dikendalikan oleh Pegawai Pendakwa JPJ Perlis, Mohd Irwan Shah Ja'far .Menurut fakta kes, bas tersebut ditahan dalam Operasi Khas JPJ Perlis di KM 26 Jalan Changlun - Kuala Perlis.Lesen memandu dan PSV yang dikemukakan oleh pemandu bas meragukan dan siasatan lanjut mendapati butiran lesen pemandu itu tiada dalam pangkalan data MySikap JPJ.

(Pemandu guna lesen palsu, syarikat bas didenda RM11,000)


Terdesak guna duit, ahli perniagaan dibunuh mayat disumbat dalam bagasi

SHAH ALAM, 2 Mei - Gara-gara terdesak serta berdepan dengan masalah kewangan, seorang kontraktor bertindak memeras dan membunuh seorang ahli perniagaan di Hulu Langat, pada Khamis lalu.Mangsa, seorang lelaki tempatan berumur lingkungan 40 an ditemui dengan keadaan tangan terikat dalam sebuah bagasi di cerun bukit pada ketinggian 27 meter.Ketua Polis Selangor, Datuk Hussein Omar Khan, berkata, pihaknya menemui mangsa dalam keadaan lengkap berpakaian dengan kesan leher dijerut pengikat kabel."Suspek utama merupakan seorang kontraktor berusia lewat 30 an mengakui terdesak kerana ada masalah kewangan, lalu mendapat idea melakukan pemerasan.“Bagaimanapun hanya RM20,000 sahaja wang mangsa dipindahkan,” katanya pada sidang media di sini hari ini.Hussein berkata, pihaknya menerima laporan daripada rakan serumah mangsa, mengenai kehilangan lelaki itu pada 26 April lalu.Susulan itu, pihaknya telah menangkap menangkap tiga lelaki dan dua perempuan warga tempatan berusia lingkungan 22 hingga 40 tahun sekitar Kajang dan Ampang pada 4 petang 27 April.Suspek membawa polis ke lokasi penemuan mayat mangsa.

“Siasatan mendapati motif kejadian adalah suspek mahu mendapatkan wang perniagaan milik mangsa bagi tujuan perundangan.“Mangsa dan suspek utama telah berkenalan sejak setahun lalu selepas membaik pulih klinik dan rumah mangsa," katanya.Hasil pemeriksaan bedah siasat mendapati, punca kematian mangsa disebabkan kecederaan jerutan di leher menyebabkan saluran pernafasan tersekat."Siasatan juga mendapati, pembunuhan itu juga sudah dirancang berdasarkan persiapan yang dibuat oleh suspek."Dengan penemuan mayat mangsa, polis percaya siasatan kes itu selesai yang mana dua suspek yang ditangkap mengaku terbabit dalam pembunuhan mangsa sebelum dibuang di kawasan terpencil di Hulu Langat," katanya.Beliau berkata, polis turut merampas lima telefon bimbit termasuk satu daripadanya milik mangsa dan sebuah kereta jenis Perodua Axia milik salah seorang suspek."Kes yang pada mulanya disiasat mengikut Seksyen 385 Kanun Keseksaan, diklasifikasikan semula kepada kes bunuh dan disiasat mengikut Seksyen 302 Kanun Keseksaan," katanya.


Mahkamah benar syarikat pengimport telur iklankan saman Azmin Ali

KUALA LUMPUR, 2 Mei - Sebuah syarikat pengimport telur, J&E Advance Tech Sdn Bhd, telah diberikan kebenaran oleh Mahkamah Tinggi di sini untuk menyampaikan writ saman kepada bekas Menteri Perdagangan Antarabangsa dan Industri Datuk Seri Mohamed Azmin Ali melalui akhbar tempatan.Peguamnya, Elyse Ng berkata Timbalan Pendaftar Mahkamah Tinggi Rozana Husin membenarkan permohonan anak guamnya ketika pengurusan kes pada Jumaat lepas.“Syarikat itu tidak dapat menyampaikan salinan writ saman dimeterai dan pernyataan tuntutan terhadap Mohamed Azmin secara peribadi sehingga kini walaupun banyak percubaan dibuat. Oleh itu, kami telah memohon kepada mahkamah pada 24 April, untuk menyerahkan kertas kausa ke atasnya melalui penyampaian ganti."Susulan itu, kami diarahkan oleh mahkamah supaya menyampaikan kertas kausa ke atasnya dengan menyiarkan notis itu di akhbar tempatan. Pengurusan kes seterusnya ditetapkan pada 16 Mei," kata peguam itu.Penyampaian ganti penyerahan dokumen dalam litigasi awam adalah dalam bentuk surat, iklan yang disiarkan dalam akhbar dengan edaran nasional atau apa-apa kaedah lain yang membolehkan prosiding mendapat perhatian defendan kerana penyerahan dokumen secara peribadi tidak dapat dilakukan.J&E Advance Tech memfailkan saman terhadap Mohamed Azmin pada 12 April lepas setelah mendakwa syarikat itu memperoleh kontrak melalui rundingan terus dengan kerajaan untuk mengimport telur dari India.Syarikat itu memfailkan saman tersebut melalui Law Chambers of Han & Zi di Mahkamah Tinggi di sini pada 12 April lepas dengan menamakan Mohamed Azmin sebagai defendan tunggal.

Syarikat itu mendakwa defendan telah memfitnah syarikat dalam ceramah politik bertajuk “Ceramah Perdana: Solidariti Menentang Kezaliman” di Taman Melewar, Gombak pada 11 Mac lepas, dan kata-katanya diterbitkan oleh media cetak dan elektronik, termasuk YouTube.Menurut J&E Advance, walaupun nama syarikat itu tidak dinyatakan di dalam ucapan tersebut, ia jelas merujuk kepada plaintif kerana ia satu-satunya syarikat Malaysia yang dibenarkan mengimport telur dari India seperti diumumkan oleh Menteri Pertanian dan Keterjaminan Makanan Datuk Seri Mohamad Sabu semasa sidang Parlimen pada 8 Mac lepas.Menurut syarikat itu, dakwaan Mohamed Azmin adalah tidak benar kerana syarikat tidak pernah terlibat dan tidak mempunyai kaitan dengan sebarang rundingan langsung oleh kerajaan Malaysia.Ia berkata tindakan Mohamed Azmin berniat jahat dan bertujuan untuk merosakkan imej dan reputasi plaintif serta untuk mendapatkan publisiti murahan untuk kepentingan politik.Selain memohon injunksi untuk menghalang defendan atau mana-mana ejen atau pekerjanya daripada terus bercakap atau menerbitkan sebarang kenyataan fitnah terhadap syarikat, ia juga menuntut ganti rugi am, teruk dan teladan serta relif lain yang difikirkan sesuai oleh mahkamah.- BERNAMA


Pelaku terlibat samseng jalanan disahkan anggota polis bantuan

(Identiti lelaki tular berlagak ala samseng jalanan sambil menunjukkan kad kuasa disahkan sebagai seorang anggota polis bantuan sebuah bank)

KUALA LUMPUR, 2 Mei- Suspek kes samseng jalanan yang didakwa menunjukkan kad kuasa polis kepada pemandu lain disahkan anggota polis bantuan sebuah bank.Menurut Ketua Polis Daerah Wangsa Maju, Superintendan Ashari Abu Samah, pihaknya mengesan video tular berdurasi satu minit 20 saat yang dimuat naik di Facebook itu memaparkan perselisihan faham antara dua pemandu kereta di Lebuhraya Duta-Ulu Klang (DUKE)."Hasil semakan, pada 30 April, satu laporan polis diterima oleh anggota Balai Polis Setiawangsa, Ibu Pejabat Polis Daerah (IPD) Wangsa Maju.Menurut mangsa, kejadian berlaku membabitkan sebuah Honda City yang dipandu secara berbahaya dan cuba mengganggu perjalanannya," katanya dalam kenyataan, hari ini.Menurutnya, suspek tampil ke Balai Polis Pandan Indah, IPD Ampang Jaya bagi membuat laporan berhubung video tular berkenaan.

(Ketua Polis Daerah Wangsa Maju, Superintendan Ashari Abu Samah/ BERNAMA)

Suspek mendakwa mangsa mengganggu laluannya tanpa memberi isyarat sebelum mengubah arah.Ashari berkata, kes diklasifikasikan sebagai Rujuk Kepada Majistret (RKM) dan akan merujuk kepada agensi polis bantuan berkenaan bertugas untuk tindakan lanjut.Sebarang maklumat berkaitan kejadian ini boleh disalurkan kepada IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana-mana balai polis berhampiran.


Keputusan kes Siti Bainun akan diketahui esok

(Pengasas Rumah Bonda, Siti Bainun Ahd Razali/ BERNAMA)

KUALA LUMPUR, 2 Mei- Nasib pengasas Rumah Bonda, Siti Bainun Ahd Razali berhubung pertuduhan mengabai dan menganiaya remaja perempuan Sindrom Down dikenali Bella, akan diketahui di Mahkamah Sesyen esok.Keputusan di akhir kes pembelaan itu akan diputuskan oleh Hakim Izralizam Sanusi pada jam 10 pagi.Dalam prosiding lalu, pendakwaan dikendalikan Timbalan Pendakwa Raya (TPR), Nor Azizah Mohamad, Zilfinaz Abbas dan Shakira Aliana Alias.Siti Bainun pernah diwakili 10 peguam termasuk pembantu dari lima firma guaman, ketika di peringkat pendakwaan.Sebahagian peguam yang mewakili Siti Bainun ialah Nur'Aminahtul Mardiah Md Nor, Mohammad Farhan Maaruf, Nurul Hafidzah Hassan, Nur Ellena Mohamed Razif dan Asiah Abd Jalil.Mahkamah kemudiannya membenarkan permohonan empat peguam yang dilantik Tunku Mahkota Johor, Tunku Ismail Sultan Ibrahim bertindak sebagai peguam pemerhati dalam kes itu.Siti Bainun diarah membela diri atas dua pertuduhan mengabai dan menganiaya Bella, 13 tahun sehingga mangsa mengalami kecederaan fizikal dan emosi di sebuah unit kondominium di Wangsa Maju antara Februari dan Jun 2021.Tertuduh berdepan hukuman maksimum penjara 20 tahun atau denda RM50,000 atau kedua-duanya jika sabit kesalahan mengikut Seksyen 31(1)(a) Akta Kanak-Kanak 2001.


Sindiket penipuan bomoh antarabangsa tumpas

(Kesemua warga China yang terdiri daripada empat wanita dan seorang lelaki itu ditahan di KLIA, semasa cuba melarikan diri ke negara asal)

GEORGE TOWN, 2 Mei- Satu sindiket penipuan bomoh antarabangsa berjaya ditumpaskan dengan penahanan lima suspek warga asing.Kesemua warga China yang terdiri daripada empat wanita dan seorang lelaki itu ditahan di Lapangan Terbang Antarabangsa KL (KLIA), semasa cuba melarikan diri ke negara asal.Timbalan Ketua Polis Pulau Pinang, Datuk Fisol Salleh berkata hasil serbuan pihaknya turut merampas sembilan telefon bimbit, lima bagasi dan pelbagai jenis barang kemas.Siasatan mendapati, sindiket itu menjalankan aktiviti memperdaya mangsa warga emas dalam urusan penjualan ubat penyakit kronik, dan ritual menghalau hantu yang kononnya berada di rumah mangsa.Mereka akan menghampiri mangsa dengan menawarkan ubat merawat penyakit kronik dan memberikan nombor telefon untuk urusan rawatan tersebut.Modus Operandi suspek ialah menyatakan terdapat hantu di kediaman mangsa dan menawarkan perkhidmatan untuk menghalaunya.Ahli-ahli sindiket itu bergerak aktif sejak Januari lalu.Siasatan mendapati kerugian yang dialami kesemua mangsa berjumlah RM124,400.Kesemua suspek yang berusia 40 hingga 50 tahun ditahan reman bagi membantu siasatan.

(Datuk Fisol berkata sindiket penipuan bomoh antarabangsa tumpas)


Polis tahan dua lelaki proses air ketum

KULIM, 1 Mei- Polis menahan dua lelaki kerana memproses air ketum selepas menyerbu sebuah pondok di ladang kelapa sawit  di Kampung Balik Bukit, Lunas, Kedah semalam.Ketua Polis Daerah Kulim, Superintendan Mohd Redzuan Salleh menerusi kenyataan berkata ketika serbuan kedua-dua lelaki terbabit sedang memproses air ketum.Mereka tidak sempat menjualnya kepada orang ramai.Kata beliau dalam Ops Tapis Khas itu dua lelaki berusia 39 dan 27 tahun ditahan bersama 38 guni  daun ketum yang belum diproses anggaran berat 190 kilogram, air ketum yang sudah dibungkus dan beberapa peralatan memasak.Nilai keseluruhan rampasan berjumlah RM3,350."Ia melibatkan 330 bungkusan air ketum yang sudah siap dimasak yang dianggarkan bernilai RM1,650."Serbuan dibuat pada pukul 6.30 petang."Siasatan lanjut mendapati salah seorang daripada mereka mempunyai rekod jenayah lampau berkaitan dadah," kata Mohd Redzuan kepada media di sini. Dua suspek terbabit direman empat hari bermula hari ini.

(Polis tahan dua lelaki proses air ketum)


3 ditahan seludup 2,730 liter minyak diesel

GURUN, 30 April- 2,730 liter minyak diesel yang cuba diseludup dengan nilai rampasan dianggarkan bernilai RM6,000 dirampas pihak polis.Dalam serbuan Ops Tiris di kawasan Perindustrian Gurun, tiga lelaki berusia 30 hingga 50-an telah ditahan kerana dipercayai melakukan kegiatan tersebut.Ketua Setiausaha Kementerian Perdagangan Dalam Negeri dan Kos Sara Hidup (KPDN), Datuk Azman Mohd Yusuf dalam kenyataannya berkata, dua buah lori bernombor pendaftaran tempatan dipercayai digunakan dalam kegiatan tersebut telah disita untuk siasatan lanjut.Antara barangan lain yang turut disita ialah empat unit skid tank.Siasatan dijalankan dibawah Seksyen 21 Akta Kawalan Bekalan 1961.

Berdasarkan statistik penguatkuasaan Ops Tiris bermula 1 Mac hingga semalam yang dijalankan di Kedah, sebanyak 497 pemeriksaan telah dilakukan dan sebanyak 25 kes telah diambil tindakan melibatkan nilai rampasan keseluruhan berjumlah RM2,692,334. Tambahnya, KPDN tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang-barang kawalan ini.


Buruh didakwa bunuh lelaki di restoran makanan segera

PASIR MAS, 30 April- Seorang buruh dihadapkan di Mahkamah Sesyen di sini, hari ini, atas pertuduhan membunuh seorang lelaki di sebuah restoran makanan segera di Rantau Panjang, enam tahun lepas.Tertuduh Saw Kim San, 37, mengangguk faham ketika pertuduhan dibacakan di hadapan Hakim Badrul Munir Mohd Hamdy, bagaimanapun tiada pengakuan direkodkan.Mengikut pertuduhan, Saw didakwa membunuh Lee Boon Guan, 39, di restoran makanan segera berkenaan pada pukul 5.58 petang, 17 Ogos 2017.Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Pendakwaan dikendalikan Timbalan Pendakwa Raya Ahmad Syafiq Aizat Nazri manakala tertuduh tidak diwakili peguam.Mahkamah menetapkan 15 Jun ini untuk sebutan semula kes.


Suri rumah mengaku tidak bersalah abaikan anak asuhan

JOHOR BAHRU, 30 April - Seorang suri rumah mengaku tidak bersalah di Mahkamah Sesyen Johor Bahru hari ini atas pertuduhan mengabaikan kanak-kanak asuhannya sehingga menyebabkan kecederaan, bulan lalu.Tertuduh, Nor Huzaimah Herman, 31 tahun membuat pengakuan itu dihadapan Hakim Datuk Ahmad Kamal Arifin Ismail.Berdasarkan kertas pertuduhan, wanita itu didakwa mengabaikan seorang kanak-kanak perempuan berusia tiga tahun di bawah peliharaannya sehingga mendatangkan kecederaan fizikal.

Perbuatan itu didakwa dilakukan di rumah Projek Perumahan Rakyat (PPR) Pelangi Indah, Jalan Ayu 16, Taman Pelangi Indah di sini, kira-kira jam 11.30 pagi, 21 Mac lalu.Bagi perbuatan itu, tertuduh didakwa mengikut Seksyen 31(1)(a) Akta Kanak-kanak 2001 yang memperuntukkan hukuman denda sehingga RM50,000 atau penjara maksimum 20 tahun atau kedua-duanya sekali, jika sabit kesalahan.Tertuduh yang hadir memakai baju kurung kelihatan menangis ketika prosiding dilakukan.Timbalan Pendakwa Raya Nurul Syafiqah Sha'ari tidak menawarkan sebarang ikat jamin memandangkan kesalahan di bawah seksyen berkenaan tidak boleh dijamin.Bagaimanapun, beliau mencadangkan satu jumlah jaminan yang tinggi iaitu RM15,000 sekiranya mahkamah ingin membenarkan ikat jamin terhadap tertuduh.Kes ditetapkan untuk sebutan semula pada 3 Julai depan sementara menunggu laporan bedah siasat dan kimia.


Bayi baru lahir dengan kesan gigitan serangga ditemukan

KUANTAN, 29 April- Seorang bayi lelaki dipercayai baru dilahirkan ditemukan di atas papan kayu berhampiran  pagar sebuah kilang di Kampung Peramu, Kuantan dengan kesan gigitan serangga. Ketua Polis Daerah Kuantan, ACP Wan Mohd Zahari Wan Busu memaklumkan bayi yang masih bertali pusat itu ditemukan oleh seorang wanita berusia 52 tahun, kira-kira jam 12.10 tengah hari.“Wanita itu telah menjumpai bayi lelaki yang ditinggalkan lebih kurang 10 meter dari jarak rumah iaitu berhampiran tepi pagar kilang tersebut dan bayi itu diletakkan di atas kayu selain menyatakan bayi tersebut masih mempunyai tali pusat dan badannya dihinggap kerengga,” katanya dalam kenyataan hari ini. Bagaimana pun beliau berkata bayi itu dilaporkan stabil dan dimasukkan ke wad kanak-kanak Hospital Tengku Ampuan Afan (HTAA) untuk pemerhatian.“Doktor menganggarkan bayi itu dilahirkan kurang tiga jam sebelum ditemukan dan keadaannya kini stabil serta masih menerima rawatan di wad kanak-kanak HTAA,” katanya dan menambah pihak Jabatan Kebajikan Masyarakat Kuantan sudah dimaklumkan berhubung penemuan bayi itu. Sementara itu, beliau berkata siasatan mendapati suspek berkemungkinan telah melahirkan anaknya di lokasi lain dan bertindak menyembunyikan kelahiran dengan membuang bayi itu di tempat kejadian pada awal pagi tadi. "Pasukan polis sedang mengumpul maklumat dengan mengunjungi klinik swasta di sini untuk mengesan suspek. Mereka yang mempunyai maklumat diminta menghubungi balai polis berhampiran bagi membantu siasatan," katanya.Kes disiasat mengikut Seksyen 371 Kanun Keseksaan.

(Lokasi bayi lelaki ditemukan di atas papan kayu berhampiran pagar sebuah kilang di Kampung Peramu, Kuantan, hari ini/ Foto Polis)


Syarikat didenda RM100,000 akibat kemuka maklumat palsu bekalan minyak masak

IPOH, 29 April - Sebuah syarikat pemborong minyak masak didenda RM100,000 oleh Mahkamah Sesyen Teluk Intan setelah didapati bersalah apabila gagal menyelenggara buku stok barangan kawalan, dan mengemukakan maklumat palsu.Dalam satu kenyataan, Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata syarikat itu mengaku bersalah terhadap lima pertuduhan selepas dikesan melakukan kesalahan itu ketika Operasi Ayam, Telur dan Minyak Masak (Op ATM) pada 5 Julai tahun lepas. Katanya, dalam serbuan penguat kuasa KPDN Tapah di premis syarikat itu di Jalan Perdana 7, Pusat Perniagaan Slim Perdana dekat Slim River,  syarikat itu didapati gagal menyelenggara buku stok barang kawalan dengan sempurna."Siasatan juga mendapati premis itu disyaki melakukan kesalahan di bawah Seksyen 8 (4) (b) Akta Kawalan Bekalan 1961 kerana mengemukakan maklumat palsu berhubung dokumen atau invois penjualan minyak masak yang diserahkan kepada penguatkuasa," katanya dalam kenyataan.

(Pengarah KPDN Perak, Datuk Kamalludin Ismail/ BERNAMA)

Orang ramai yang mempunyai maklumat mengenai aktiviti penyelewengan barang kawalan diminta supaya melaporkan kegiatan ini.Ia menerusi saluran KPDN iaitu melalui whatsapp 019-279 4317 / 019-848 8000, portal aduan e-aduan.kpdn.gov.my atau menggunakan aplikasi telefon pintar Ez ADU KPDN termasuk menghantar emel ke This email address is being protected from spambots. You need JavaScript enabled to view it. serta talian 1-800-886-800.- BERNAMA


Lelaki cedera terkena tembakan

BACHOK, 27 April-Seorang lelaki cedera pada bahagian kaki selepas dipercayai terkena satu das tembakan di Kampung Tepus, Pauh Lima di sini hari ini.Kejadian dipercayai berlaku kira-kira pukul 4.30 pagi ketika mangsa bersama rakannya berada di sebuah bangsal berdekatan dengan tali air di kampung berkenaan.Seorang penduduk yang mahu dikenali sebagai Sabri, 60-an, berkata, dia tidak menyedari kejadian itu sebelum dimaklumkan oleh anggota polis yang menjalankan siasatan di kawasan tersebut.Beliau berkata, pihak polis memaklumkan perkara itu kepadanya kerana rumahnya berada hanya 50 meter dari bangsal tersebut.Katanya, dia difahamkan bahawa, mangsa telah ditembak oleh seorang lelaki yang menaiki motosikal.Menurutnya, satu das tembakan dilepaskan ke udara manakala satu das lagi ke arah mangsa dan terkena pada kaki.Sabri memberitahu, rakannya yang melihat mangsa cedera itu terus menghubungi ambulans.

(ANGGOTA forensik polis menjalankan siasatan di lokasi seorang lelaki cedera di kaki selepas ditembak dalam kejadian di Kampung Tepus/FOTO RTM)


Pencuci kereta didakwa rogol anak tiri

IPOH, 28 April- Seorang pencuci kereta mengaku tidak bersalah di Mahkamah Sesyen Ipoh atas pertuduhan merogol dan melakukan seks luar tabii terhadap anak perempuan tirinya yang berusia tujuh tahun, Februari lalu.Tertuduh berusia 26 tahun dari Segari, Manjung Perak, membuat pengakuan itu sebaik dua pertuduhan dibacakan oleh jurubahasa di hadapan Hakim Ainul Shahrin Mohamad.Bagi pertuduhan pertama, tertuduh didakwa merogol anak tirinya di sebuah rumah tidak bernombor di Batu 7, Segari, Manjung, Februari lalu.Pertuduhan dilakukan mengikut Seksyen 376(3) Kanun Keseksaan yang membawa hukuman penjara tidak kurang lapan tahun dan tidak lebih 30 tahun dan hendaklah dikenakan tidak kurang dari 10 sebatan, jika sabit kesalahan.Tertuduh juga didakwa mengikut Seksyen 377C Kanun Keseksaan kerana meliwat mangsa di lokasi dan tarikh yang sama.Jika sabit kesalahan tertuduh boleh dikenakan hukuman penjara tidak kurang lima tahun dan tidak lebih dari 20 tahun dan hendaklah dihukum dengan sebatan.Dalam pada itu, tertuduh bersama isterinya berusia 30 tahun yang mengandung 10 minggu turut didakwa atas pertuduhan mengabaikan mangsa, pada Januari lalu.Kedua-dua tertuduh bagaimanapun mengaku tidak bersalah atas pertuduhan yang dibacakan secara berasingan.

Mengikut kertas pertuduhan, pasangan terbabit didakwa telah mendedahkan kanak-kanak itu dengan cara yang mungkin akan menyebabkannya mengalami kecederaan di bahagian badan pada Januari lalu di lokasi sama.Pertuduhan dilakukan mengikut Seksyen 31(1)(a) Akta Kanak-Kanak 2001 yang membawa hukuman denda tidak melebihi RM50,000 atau penjara tidak melebihi 20 tahun atau kedua-duanya, jika sabit kesalahan.


Empat mat rempit ditahan merusuh, pukul anggota polis

JOHOR BAHRU, 26 April- Polis menahan empat individu kerana dipercayai merusuh dan memukul seorang anggota polis yang sedang menjalankan tugas Op Selamat di Kilometer 7, Jalan Kulai-Kota Tinggi, pada 23 April lepas.Ketua Polis Daerah Kulai Supt Tok Beng Yeow dalam satu kenyataan hari ini berkata kesemua suspek warga tempatan berusia 23 hingga 39 tahun itu dipercayai terlibat dalam perlumbaan haram, ditahan di sekitar bandar raya ini dan Kulai semalam.Beliau berkata tangkapan dibuat susulan laporan polis yang dibuat anggota terbabit pada hari kejadian, kira-kira pukul 3.04 petang. “Anggota polis berkenaan membuat laporan polis mengatakan dirinya telah dipukul oleh sekumpulan penunggang motosikal ketika menjalankan tugas Op Selamat.“Hasil siasatan awal mendapati, keempat-empat individu itu mengaku terlibat dalam kejadian merusuh tersebut dan perlumbaan haram,” katanya dalam kenyataan tersebut.Beliau berkata hasil siasatan mendapati tiga daripada empat suspek berkenaan mempunyai rekod lampau berkaitan jenayah dan penyalahgunaan dadah.Kesemua individu itu direman selama empat hari bermula semalam (25 April) dan kes disiasat mengikut Seksyen 186 Kanun Keseksaan dan Seksyen 147 Kanun Keseksaan.

(Ketua Polis Daerah Kulai Supt Tok Beng Yeow)


Kes larikan lelaki di Alor Setar, tiga lagi suspek ditahan

ALOR SETAR, 26 April- Tiga lagi suspek termasuk seorang wanita berjaya ditahan polis berhubung kejadian seorang individu dilarikan dalam kejadian di Terminal Bas Shahab Perdana, Alor Setar pada Isnin.Ketua Polis Daerah Kota Setar, ACP Ahmad Shukri Mat Akhir menerusi kenyataan berkata, tiga suspek iaitu wanita berusia 39 tahun dan dua lelaki masing-masing berusia 40 dan 42 tahun ditahan di tiga lokasi berasinganKatanya suspek ditahan  antara pukul 7.00 malam hingga 9.00 malam, semalam di sekitar Alor Setar, Jitra dan Changlun dengan suspek wanita positif dadah jenis methamphetamine.Katanya, tangkapan terhadap tiga individu itu menjadikan jumlah suspek ditahan seramai empat orang.Kesemua suspek direman selama enam hari hingga 1 Mei ini.Siasatan dilakukan mengikut Seksyen 362 Kanun KeseksaanMangsa yang merupakan pemuda berusia 27 tahun sudah ditemui dan siasatan sedang dijalankan termasuk motif kejadian.Dalam kejadian tersebut, tular satu video yang memaparkan seorang lelaki dipaksa memasuki sebuah kereta berwarna putih oleh sekumpulan individu sambil mangsa menjerit kesakitan.

(Tangkap layar video tular memaparkan seorang lelaki dipaksa memasuki sebuah kereta berwarna putih oleh sekumpulan individu sambil mangsa menjerit kesakitan)


Kelucahan melampau terhadap bayi, polis cari Nenobota Marisa

PETALING JAYA, 25 April- Polis sedang mengesan wanita warga Indonesia yang melakukan kelucahan melampau terhadap bayi sehingga video berkenaan tular di media sosial.Timbalan Ketua Polis Daerah Petaling Jaya, Superintendan Ku Mashariman Ku Mahmood dalam satu kenyataan memaklumkan, video perlakuan lucah wanita terbabit tular sebelum pihaknya menerima laporan polis dari bekas majikannya pada Khamis lalu."Siasatan mendapati video berkenaan dirakam tahun lalu dan mula tular di media sosial pada April tahun ini."Hasil siasatan juga mendapati wanita dalam video berkenaan adalah bekas pembantu rumah dan sudah pulang ke negara asal tahun lalu," katanya dalam kenyataan tersebut.Menurutnya, suspek pernah bekerja dengan majikannya itu selama setahun setengah dan tidak dilanjutkan kontrak kerana mempunyai masalah disiplin."Polis kini sedang mengesan saksi-saksi bagi membantu siasatan. Hasil pemeriksaan lanjut ke atas pasport milik suspek mendapati rekod menunjukkan wanita itu sudah keluar dari negara ini sejak 27 September 2020."Suspek dikenali sebagai Nenobota Marisa dan berasal dari Indonesia. Orang ramai yang mempunyai maklumat berhubung suspek boleh menghubungi Pegawai Penyiasat Inspektor M Megenderan di talian 03-79662222 atau 017-3356810," katanya.Katanya, kes diklasifikasikan dan disiasat mengikut Seksyen 8 (a) Akta Kesalahan-Kesalahan Seksual Terhadap Kanak-Kanak 2017.

(Timbalan Ketua Polis Daerah Petaling Jaya, Superintendan Ku Mashariman Ku Mahmood)


Polis cekup warga emas ligat samun guna pistol mainan

IPOH, 24 April- Taktik seorang warga emas bersenjatakan pistol mainan untuk menyamun akhirnya gagal apabila lelaki berusia 66 tahun itu diberkas ketika melakukan perbuatan itu di sebuah kedai menjual telefon bimbit, di Jalan Onn Jaafar, di sini.Ketua Polis Daerah Ipoh, ACP Yahaya Hassan, berkata pihaknya menerima maklumat mengenai kejadian pada kira-kira pukul 4.00 petang."Sepasukan anggota dari balai polis Pekan Baru bergegas ke tempat kejadian dan menangkap lelaki warga tempatan itu dan antara barang kes dirampas ialah sebuah beg galas, sepucuk pistol mainan dan dua bilah pisau," katanya dalam satu kenyataan, di sini, semalam.Beliau berkata tangkapan itu juga menyelesaikan dua lagi kes mengunakan modus operandi sama iaitu samun dengan bersenjata menyerupai pistol di sebuah kedai emas pada 25 Mac lalu dan kedai serbaneka di sini pada 5 April lalu.

Katanya, suspek memiliki beberapa rekod kesalahan lampau berkaitan jenayah dan narkotik manakala ujian saringan air kencing ke atasnya mendapati dia positif dadah jenis morfin.Yahaya berkata ketiga-tiga kes disiasat mengikut Seksyen 392/397 Kanun Keseksaan iaitu samun dengan bersenjata dan suspek direman selama tujuh hari sehingga Sabtu depan untuk siasatan lanjut. -BERNAMA


Dua pegawai JIM di Bangladesh ditahan SPRM

PUTRAJAYA, 20 April- Dua pegawai penguatkuasa di Suruhanjaya Tinggi Malaysia di Dhaka, Bangladesh yang ditahan reman Suruhanjaya Pencegahan Rasuah Malaysia (SPRM) Selasa lalu merupakan pegawai Jabatan Imigresen Malaysia (JIM).Kementerian Luar Negeri dalam satu kenyataan hari ini menyatakan perkara itu dan memberi kerjasama penuh dalam siasatan SPRM berhubung kes tersebut. Ini selari dengan hasrat dan usaha berterusan Kerajaan Madani dalam membanteras gejala rasuah. Tambah kenyataan itu, kedua-dua pegawai terbabit adalah pegawai imigresen yang sebelum ini ditempatkan sementara untuk bertugas di Pejabat Atase Imigresen di Dhaka. Kementerian Luar sentiasa memberi perhatian utama kepada aspek integriti dalam kalangan kakitangan awam di kementerian yang bertugas di perwakilan-perwakilan diplomatik Malaysia di luar negara.

(Suruhanjaya Tinggi Malaysia di Dhaka, Bangladesh)


Tiga ditahan bantu siasatan isu Hooray X Fest Raya

KUALA LUMPUR, 20 April- Pengarah sebuah syarikat antara tiga individu ditahan hari ini bagi membantu siasatan berhubung isu festival Hooray X Fest Raya yang dilapor dibatalkan pada saat akhir dan merugikan ramai peniaga yang telah mendaftar.Ketua Polis Daerah Dang Wangi ACP Noor Dellhan Yahaya berkata mereka yang ditahan terdiri daripada dua wanita berusia 50 dan 51 tahun serta seorang lelaki tempatan berusia 23 tahun.“Penahanan mereka dilakukan susulan laporan polis yang dibuat pada semalam dan mereka direman selama dua hari sehingga esok bagi tujuan siasatan lanjut.“Kes berkenaan disiasat di bawah Seksyen 420 Kanun Keseksaan kerana menipu dan mereka tidak mempunyai sebarang rekod jenayah lampau,” katanya dalam kenyataan hari ini.Noor Dellhan berkata sebanyak enam laporan polis telah diterima setakat ini berkaitan kes berkenaan.Sebelum ini, beberapa peniaga tampil di media sosial menyatakan ketidakpuasan hati mereka terhadap pembatalan festival itu, yang dijadualkan berlangsung di World Trade Centre (WTC) Kuala Lumpur bermula semalam hingga esok. - BERNAMA

(Ketua Polis Daerah Dang Wangi ACP Noor Dellhan Yahaya)


Orang ramai diminta isi borang balik kampung sebelum pulang- KP NS

SEREMBAN, 20 April-Orang ramai yang pulang ke kampung halaman dinasihatkan agar mengisi Borang balik kampung rumah selamat sebagai langkah berjaga-jaga bagi mencegah jenayah terutama kes pecah rumah semasa perayaan Aidilfitri.Ketua Polis Negeri Sembilan, Datuk Ahmad Dzaffir Mohd Yussof berkata setakat ini pihaknya menerima hampir 350 permohonan bagi seluruh negeri." PDRM mengalu-alukan masyarakat bagi mengisi borang balik kampung rumah selamat dimana pihak PDRM akan dimaklumkan berkenaan rumah dan tempoh ditinggalkan serta individu yang boleh dihubungi sekiranya terjadi apa-apa yang tidak diingini", katanya ketika ditemui media pada Majlis Pelancaran Kempen Keselamatan Jalan Raya dan Ops Bersepadu Hari Raya Aidilfitri di Plaza Tol Mambau di sini.Dalam pada itu, Ahmad Dzaffir memaklumkan hampir 3,000 anggota Polis diraja Malaysia (PDRM) Negeri Sembilan di ditugaskan bagi mempertingkatkan operasi semasa perayaan hari Aidilfitri.Tambahnya operasi rondaan juga turut dipergiatkan ke 15 lokasi hotspot yang sering berlaku kesesakan lalu lintas serta empat hotspot kemalangan iaitu di Kawasan Jalan Port Dickson Lubuk Cina, iaitu di dua lokasi Jalan Seremban-Kuala Pilah dan juga Jalan Seremban Kuala Klawang ke Simpang Pertang.Terdahulu, kerajaan Negeri Sembilan menerusi Jabatan Pengangkutan Jalan Raya (JPJ) Negeri Sembilan melancarkan Kempen Keselamatan Jalan Raya dan Ops Bersepadu Hari Raya  sempena Sambutan Hari Raya Aidilfitri.Menurut Menteri Besar Negeri Sembilan, Datuk Seri Aminuddin Harun, kempen itu mula dilaksanakan pada  18 hingga 27 April bagi mengurangkan kadar kemalangan jalan raya terutama semasa musim perayaan."Pelaksanaan kedua-dua program ini adalah untuk meningkatkan kesedaran orang ramai terhadap pematuhan peraturan-peraturan jalan raya, seterusnya mengurangkan statistik kemalangan jalan raya khasnya di musim perayaan utama di negeri ini,"katanya.

(Ketua Polis Negeri Sembilan, Datuk Ahmad Dzaffir Mohd Yussof dan MB Negeri Sembilan, Datuk Seri Aminuddin Harun ketika menyantuni pemandu di tolMambau/Foto FB PolisNegeriSembilan)


34 individu terlibat penipuan pelaburan mata wang kripto dicekup

KUALA LUMPUR, 19 April - Polis menahan 34 individu termasuk lapan warga China, seorang warga Filipina, dan seorang warga Indonesia, yang disyaki terlibat dalam kegiatan penipuan pelaburan mata wang kripto secara dalam talian selepas menyerbu sebuah premis di Jalan Tun Razak di sini, semalam.

Ketua Polis Daerah Wangsa Maju, Superintendan Ashari Abu Samah berkata, kesemua mereka yang dalam lingkungan umur 21 hingga 68 tahun dipercayai berperanan sebagai pegawai khidmat pelanggan dan pengurus dengan menerima gaji RM2,500 hingga RM15,000 sebulan.

Beliau berkata, dalam serbuan itu, polis turut merampas masing-masing tujuh unit komputer, komputer riba serta iPad; dan 49 unit telefon bimbit yang disyaki digunakan untuk menjalankan kegiatan mereka.

(Ketua Polis Daerah Wangsa Maju Supt. Ashari Abu Samah/ BERNAMA)

Siasatan awal mendapati kesemua ahli sindiket itu menawarkan pelaburan mata wang kripto menggunakan platform Multi Level Marketing dengan memuat turun aplikasi melalui pautan yang diberikan oleh sindiket bagi tujuan pelaburan berkenaan,” katanya dalam kenyataan hari ini.Menurutnya sindiket terbabit dipercayai telah beroperasi selama dua bulan di sekitar bandar raya ini dan kes disiasat mengikut Seksyen 420 Kanun Keseksaan. – BERNAMA


Polis kesan individu bakar mercun dari balkoni pangsapuri

IPOH, 19 April- Polis sedang mengesan seorang individu yang bermain mercun di balkoni sebuah pangsapuri di Meru, di sini seperti yang tular dalam rakaman video menerusi laman Twitter.Ketua Polis Daerah Ipoh ACP Yahaya Hassan berkata pihaknya mengesan perbuatan itu menerusi akaun Twitter menggunakan nama 'Megatz' semalam."Satu laporan polis telah diterima dan kes disiasat di bawah Seksyen 290 Kanun Keseksaan kerana melakukan mudarat awam serta Seksyen 4 Akta Kesalahan-Kesalahan Kecil 1955 kerana membakar mercun sehingga mendatangkan mudarat awam," katanya dalam kenyataan hari ini.Beliau berkata orang awam yang mempunyai maklumat berkaitan kejadian diminta menghubungi pegawai penyiasat kanan Ibu Pejabat Polis Daerah Ipoh ASP Fadli Ahmad di talian 019-2500 019 untuk membantu siasatan.

Katanya orang ramai dinasihatkan sentiasa bersikap bertimbang rasa, bertanggungjawab dan berwaspada semasa bermain mercun sempena musim perayaan demi menjamin keselamatan diri mahupun nyawa serta harta benda orang ramai.Menerusi video berdurasi 25 saat yang tular itu, kelihatan seorang lelaki membakar mercun di balkoni sebuah unit pangsapuri beberapa kali. -BERNAMA


Polis rampas dadah bernilai RM4.5 juta

KUALA LUMPUR, 19 April- Pelbagai jenis dadah seberat 123.2 kilogram bernilai RM4.5 juta dirampas dalam operasi khas di Cheras dan Ampang pada Jumaat dan Sabtu lalu.Rampasan itu hasil serbuan terhadap sebuah rumah yang dijadikan stor menyimpan dadah jenis ekstasi, eramin, ketamin dan syabu.Pemangku Ketua Polis Kuala Lumpur, Datuk Yahaya Othman mengesahkan, seorang lelaki berusia 29 tahun telah ditahan."Hasil soal siasat kita serbu sebuah rumah yang dipercayai dijadikan stor. Kita rampas 1.8 kilogram ekstasi, 1.3 kilogram eramin 5, tiga kilogram ketamin dan 3.1 kilogram syabu," kata Yahaya kepada media di sini.Suspek direman selama tujuh hari untuk siasatan lanjut.

(Datuk Yahaya berkata Polis rampas dadah bernilai RM4.5 juta)


Salah bakar anjing, pemuda kena sebat

JOHOR BAHRU, 18 April- Seorang remaja lelaki dihukum sebatan ringan tujuh kali oleh Mahkamah Sesyen Johor Bahru, kerana secara kejam, memukul dan membakar seekor anjing betina, di Johor Bahru, 27 Mac lalu.Tertuduh, Braden Yap Hong Sheng, 19 tahun, juga dilepaskan dengan bon berkelakuan baik selama setahun, selain diikat jamin RM10,000.Keputusan dibuat Hakim Datuk Che Wan Zaidi Che Wan Ibrahim, selepas mengambil kira faktor usia tertuduh, kesalahan pertama kali, telah insaf, serta telah mengaku bersalah, enam hari lalu.Terdahulu, peguam G.K.Sritharan berhujah, tindakan tersebut dilakukan Braden, bagi membalas perbuatan anjing itu yang menyerangnya ketika berbasikal, pada November hingga Disember 2022, sehingga jatuh dan patah jari tangan kiri, lima Disember lalu.Hukuman tujuh sebatan ringan terhadap tertuduh akan dijalankan secara terbuka, 21 Mei ini, di Mahkamah Sesyen Jenayah Empat.Kes dikendali Pegawai Pendakwa Jabatan Perkhidmatan Veterinar, Mohd Zamri Ishak, mengikut Seksyen 29 ( 1 ) ( E ) Akta Kebajikan Haiwan 2015.

(Anjing yang dipukul dan dibakar tertuduh mengalami kecederaan dan ketakutan)


Kerani didakwa terima rasuah RM24,738

JOHOR BAHRU, 18 April - Seorang penjawat awam mengaku tidak bersalah di Mahkamah Sesyen Johor Bahru atas empat pertuduhan, menerima wang tunai berjumlah RM24,738 tanpa balasan, pada 2020 hingga 2021.Tertuduh, Nurul Syahirah Omar, 31 tahun membuat pengakuan itu di hadapan Hakim Datuk Ahmad Kamal Arifin Ismail, mengikut Seksyen 165 Kanun Keseksaan.Berdasarkan pertuduhan, tertuduh yang ketika itu bertugas sebagai Pembantu Tadbir (Perkeranian/Operasi) Gred N19 di Jabatan Pengairan dan Saliran (JPS) Mersing.Dia didakwa bersetuju menerima untuk dirinya wang berjumlah RM24,738 melalui akaun Maybank miliknya daripada seorang kontraktor berusia 46 tahun tanpa balasan.Perbuatan itu diketahui wanita terbabit yang mempunyai hubungan dengan tugas rasminya sebagai pembantu tadbir di jabatan itu.Tertuduh didakwa melakukan semua perbuatan itu di Maybank Islamic Berhad, Taman Nusa Bestari di sini, antara 24 November 2020 hingga April 2021.Bagi perbuatan itu, tertuduh didakwa mengikut Seksyen 165 Kanun Keseksaan yang membawa hukuman penjara boleh sampai dua tahun atau denda atau kedua-duanya sekali, jika sabit kesalahan.Tertuduh diwakili peguam Mohd Fazaly Ali Mohd Ghazaly, dan kes dikendalikan Pegawai Pendakwa Suruhanjaya Pencegahan Rasuah Malaysia (SPRM), Nik Lokman Hakim Nik Mohd Nor.Mahkamah kemudian membenarkan tertuduh diikat jamin sebanyak RM3,000 dengan seorang penjamin warga tempatan.Kes ditetapkan untuk sebutan semula pada 16 Mei depan.


Buruh mengaku salah culik Azi dijel 56 bulan

PASIR MAS, 18 April- Seorang buruh dipenjara selama 56 bulan selepas mengaku bersalah di Mahkamah Sesyen, Pasir Mas hari ini atas pertuduhan menculik seorang wanita ejen jualan kosmetik, Rosnazirah Mohd. Naim, 37 tahun, atau lebih dikenali sebagai Azi, tahun lalu.Tertuduh, Mohd. Hafizi Mohd. Arifin, 27 tahun membuat pengakuan itu selepas pertuduhan terhadapnya dibacakan di hadapan Hakim Badrul Munir Mohd. Hamdy.Mengikut pertuduhan, tertuduh bersama Chek Norhafizzi Chek Nor, 32 tahun yang telah dituduh dan yang masih bebas didakwa menculik Rosnazirah.Kesalahan itu dilakukan olehnya di sebuah rumah di Kampung Semat Jal, Wakaf Bharu dekat Tumpat kira-kira pukul 5.10 petang pada 13 September tahun lalu.Tertuduh didakwa mengikut Seksyen 363 Kanun Keseksaan (Akta 574) dibaca bersama seksyen 34 Kanun Keseksaan yang memperuntukan hukuman penjara sehingga tujuh tahun dan denda jika sabit kesalahan.Pendakwaan dikendalikan oleh Timbalan Pendakwa Raya, Hajarul Falenna Itah Abu Bakar manakala tertuduh tidak diwakili peguam.Tertuduh dalam rayuannya memohon agar mahkamah mengurangkan tempoh penjara yang dihadapinya.Mahkamah kemudiannya menjatuhkan hukuman penjara selama 56 bulan bermula dari tarikh tangkap pada 12 April lalu.

Media sebelum ini melaporkan, Rosnazirah dilarikan sekumpulan lelaki dengan menaiki kereta jenis Toyota Vios pada 13 September lalu.Pihak berkuasa Thailand telah menyerbu dua buah rumah di tepi Sungai Golok, dipercayai menjadi lokasi Azi disembunyikan selepas dilarikan dari rumahnya di Kampung Semat Jal, Tumpat.Selain itu, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik.


Siti Nuramira didenda RM8,000 mengaku bersalah hina agama ketika berkomedi

KUALA LUMPUR, 17 April - Seorang wanita yang membuka tudung dan menanggalkan baju kurung ketika membuat persembahan di sebuah kelab komedi Crackhouse di Taman Tun Dr Ismail tahun lepas, didenda RM8,000 oleh Mahkamah Sesyen di sini, hari ini.Hakim N. Priscilla Hemamalini menjatuhkan hukuman itu selepas Siti Nuramira Abdullah, 27, mengaku bersalah atas pertuduhan pilihan iaitu dengan sengaja berniat melukakan perasaan agama orang lain dengan menyebut bahawa dia adalah seorang muslim telah menghafal 15 juzuk al-Quran dan kemudiannya bertindak membuka tudung serta menanggalkan baju kurung sewaktu persembahan di atas pentas.Wanita itu dituduh melakukan kesalahan tersebut di Kelab Komedi Crackhouse di Taman Tun Dr Ismail di sini pada 6 petang, 4 Jun 2022, mengikut Seksyen 298 Kanun Keseksaan yang membawa hukuman penjara maksimum setahun atau dengan denda atau kedua-duanya.Mahkamah turut memerintahkan tertuduh dipenjara empat bulan sekiranya gagal membayar denda tersebut. Dia membayar denda itu.Hari ini ditetapkan untuk sambung bicara bagi pemeriksaan balas peguam terhadap saksi pendakwaan pertama, Muhammad Asyraf Kamal Musthaffa, namun Timbalan Pendakwa Raya Abdul Malik Ayob memaklumkan kepada mahkamah pihak pendakwaan menawarkan pertuduhan pilihan di bawah Seksyen 298 Kanun Keseksaan terhadap tertuduh."Pendakwaan menawarkan pertuduhan pilihan berikutan Jabatan Peguam Negara (AGC) menerima representasi dikemukakan tertuduh pada 16 Mac lepas," kata Abdul Malik.Beliau juga memohon supaya hukuman yang dikenakan terhadap tertuduh menggambarkan keseriusan kes, mengambil kira tindakan tertuduh mendapat perhatian umum."Tertuduh pada asalnya didakwa mengikut Seksyen 298A (1) (a) Kanun Keseksaan dan ditawarkan dengan pertuduhan pilihan mengikut Seksyen 298. Walaupun hukuman di bawah Seksyen 298 adalah lebih rendah, ia tidak bermaksud kesalahan yang dilakukan oleh tertuduh tidak serius."Malaysia adalah negara berbilang kaum dan agama, demi menjaga keharmonian negara tiada sesiapa wajar membuat perkara melukakan perasaan penganut agama dan mengganggu mana-mana agama. Tertuduh boleh membuat persembahan tanpa merujuk mana-mana agama kerana isu agama adalah tidak wajar dijadikan bahan lawak," katanya.

Peguam R. Sivaraj yang mewakili Siti Nuramira memohon hukuman denda ringan atas alasan anak guamya tidak mempunyai rekod jenayah lampau.“Pengakuan bersalah tertuduh hari ini menjimatkan masa dan kos mahkamah. Selepas anak guam saya dituduh di mahkamah, dia tidak pernah melakukan persembahan komedi atau apa-apa perkara berkaitan dengan kesalahan sebelum ini selain tidak mempunyai akaun media sosial dan menyepikan diri serta tidak mengundang sebarang kontroversi lain."Kes ini menjadi topik perbualan hangat ketika ia tular di media sosial tahun lepas. Ini menyebabkan perubahan drastik dalam gaya hidup tertuduh dari segi keperibadian, kesihatan mental dan hubungan sosialnya.“Pengalaman dia ditangkap polis, ditahan reman di lokap serta dipenjara lebih kurang 10 hari juga memandai sebagai pengajaran kepada tertuduh," kata peguam itu dan memaklumkan anak guamnya telah insaf dan mohon maaf atas perbuatannya. - BERNAMA


Polis Perak tahan tiga lelaki bersama 10.4kg dadah

IPOH, 18 April- Tiga warga tempatan ditahan bersama 10.4 kilogram dadah jenis methaphetamine di dalam kawasan tempat letak kenderaan sebuah pasaraya besar di Bercham, Ipoh semalam.Ketiga-tiga suspek berusia antara 40 hingga 61 tahun.Ketua Polis Perak Datuk Seri Mohd Yusri Hassan Basri berkata hasil pemeriksaan ke atas kenderaan dinaiki salah seorang suspek menjumpai sebuah guni plastik mengandungi 10 bungkusan disyaki methaphetamine bernilai RM400,000.Dadah dirampas boleh digunakan kira-kira 20,000 penagih.Ujian saringan air kencing ke atas salah seorang suspek berumur 58 tahun didapati positif dadah jenis methaphetamine.Kes disiasat di bawah Seksyen 39B dan Seksyen 15(1)(A) Akta Dadah Berbahaya 1952.Ketiga-tiga suspek akan direman pada 18 April depan untuk siasatan lanjutTindakan perlucutan harta juga diambil terhadap suspek utama kes di bawah Akta Dadah Berbahaya (Perlucutan Harta) 1988 dengan sitaan sebuah kenderaan bernilai RM12,000 serta wang tunai sebanyak RM2,000.

(Ketua Polis Perak Datuk Seri Mohd Yusri Hassan Basri)


Pemandu lori didenda RM30,000 seleweng diesel

JOHOR BAHRU, 17 April- Seorang pemandu lori lelaki, didenda RM30,000 di Mahkamah Sesyen Johor Bahru kerana menyeleweng penjualan 1,450 liter minyak diesel bersubsidi, di Taman Setia Indah, pada 27 Julai 2022.Tertuduh, Moo Yit Lim, 32 tahun, membuat pengakuan tersebut di hadapan Hakim, Che Wan Zaidi Che Wan Ibrahim.Mengikut pertuduhan, kesalahan dilakukan di Jalan Setia Indah 11/3, kerana menimbulkan syak munasabah, berurusan dengan barang kawalan berjadual secara borong atau runcit tanpa lesen.Mahkamah turut melucut hak deposit nilai diesel terlibat, berjumlah RM3,480 kepada Kerajaan Malaysia, selain melucut hak sebuah lori sewa satu tan, digunakan tertuduh dalam kes tersebut.Pemeriksaan mendapati lori diubah suai, menyambung paip daripada tangki utama kenderaan ke tangki bahan api tambahan lori.

(Moo Yit Lim / FOTO BERNAMA)

Syarikat yang memiliki lori tersebut, BB Maju Hebat Enterprise, menafikan terlibat kerja ubah suai tersebut.Semakan Kementerian Perdagangan Dalam Negeri dan Kos Sara Hidup (KPDN) mendapati syarikat itu tidak mempunyai lesen bagi berurusan barang kawalan diesel.Tertuduh tidak diwakili peguam, manakala kes dikendalikan Timbalan Pendakwa Raya KPDN, Muhamad Sabiq Mohd Subri, mengikut Seksyen 22 (1) Akta Kawalan , serta Peraturan Tiga (1) Peraturan–Peraturan Kawalan Bekalan 1974.


KPDN Kedah rampas diesel, petrol bersubsidi

CHANGLUN, 17 April- Seorang lelaki warga tempatan ditahan di sebuah stor Jalan Kodiang, Kampung Lembah Palas, kerana memiliki barang kawalan iaitu diesel dan petrol bersubsidi tanpa lesen yang sah.Pengarah Perdagangan Dalam Negeri dan Kos Sara Hidup Kedah, Affendi Rajini Kanth berkata, lelaki terbabit ditahan oleh unit Risikan dan Operasi Pasukan Simpanan Persekutuan ketika sedang memindahkan minyak diesel terbabit daripada tong ke sebuah kenderaan bernombor pendaftaran dari Thailand.Katanya menerusi kenyataan hari ini, suspek yang ditahan dalam Ops Tiris 6 April lalu dan kes diserahkan kepada Kementerian Perdagangan Dalam Negeri dan Kos Sara Hidup (KPDN) untuk siasatan di bawah Seksyen 21 Akta Kawalan Bekalan 1961.

Dalam serbuan itu, rampasan melibatkan 1,500 liter minyak diesel, 2,500 liter minyak petrol, empat unit tong IBC, sebuah kenderaan bernombor pendaftaran Thailand serta barangan lain yang disyaki digunakan untuk penyelewengan.Keseluruhan rampasan bernilai kira-kira RM24,750.


120 individu ditahan jual mercun secara haram

KUALA LUMPUR, 16 April - Polis Diraja Malaysia (PDRM) menahan 120 individu atas kesalahan melanggar syarat tidak mempunyai lesen dan menjual bunga api tidak dibenarkan membabitkan nilai rampasan sebanyak RM3.3 juta.Penahanan itu bagi tempoh sejak 28 Mac hingga 9 April lalu.Setiausaha Polis Diraja Malaysia (SUPM) Datuk Norsiah Mohd Saaduddin berkata pemantauan dan pemeriksaan secara menyeluruh serta berterusan sedang giat dilaksanakan oleh jentera PDRM di seluruh negara termasuk penjualan secara atas talian melalui platform media sosial serta e-dagang.

Katanya, nilai keseluruhan rampasan berjumlah RM3,389,180.

"Semua kes terbabit disiasat mengikut Seksyen 8, Akta Bahan Letupan 1957 yang memperuntukkan hukuman penjara tujuh (7) tahun atau denda RM10,000 atau kedua-duanya sekali," katanya menerusi kenyataan hari ini.

Sementara itu, polis menerima sebanyak 6,526 permohonan bagi mendapatkan lesen menjual bunga api dan mercun sempena perayaan Hari Raya tahun ini."Daripada jumlah tersebut sebanyak 5,188 permohonan diluluskan dan 1,338 telah ditolak kerana tidak memenuhi syarat yang ditetapkan," katanya.Orang ramai diingatkan supaya tidak terlibat dengan penjualan bunga api dan mercun secara haram."Tindakan tegas akan diambil berdasarkan undang-undang sedia ada," ujarnya lagi.


Penjawat awam mengaku tidak bersalah untuk rasuah bernilai RM13,480.20

(Nurul Syahirah Omar mengaku tidak bersalah atas enam pertuduhan rasuah/FOTO BERNAMA)

JOHOR BAHRU, 16 April - Seorang penjawat awam mengaku tidak bersalah di Mahkamah Sesyen di sini, hari ini atas enam pertuduhan salah guna kuasa, untuk mendapatkam suapan berjumlah lebih RM13,480.20, tiga tahun lalu.Tertuduh, Nurul Syahirah Omar, 31, membuat pengakuan itu selepas kertas pertuduhan dibacakan dihadapan Hakim Datuk Ahmad Kamal Arifin Ismail.Mengikut pertuduhan, dia didakwa menggunakan jawatannya sebagai Pembantu Tadbir Kerani Pengoperasian Gred N19 di Jabatan Pengairan Saliran (JPS) Daerah Mersing untuk mendapatkan suapan bernilai RM13, 480.20 melalui dokumen Borang Kajian Pasaran.Tertuduh mengemukakan sebut harga tersebut untuk syarikat Amir Barakah Enterprise yang mana tertuduh mempunyai kepentingan dalam syarikat tersebut.Ia bagi membekalkan alat ganti bagi kenderaan kelengkapan pejabat, kenderaan jabatan, alat serta kelengkapan elektrik dan elektronik serta pelaksanaan kerja penyelenggaraan kenderaan penumpang.Dia melakukan kesalahan itu di Pejabat JPS Mersing antara Ogos 2020 hingga November 2020.Tertuduh didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.Tertuduh juga boleh dan dihukum penjara maksimum 20 tahun dan denda sehingga lima kali ganda nilai suapan atau RM10,000, mana yang lebih tinggi.Kes dikendalikan pegawai pendakwa raya, Nik Lokman Hakim Nik Mohd Nor, manakala tertuduh diwakili peguam Muhammad Faizzudin Abd. Ra'fik. Mahkamah kemudiannya membenarkan tertuduh diikat jamin RM7,000 bagi kesemua pertuduhan, dengan seorang penjamin tempatan.Mahkamah menetapkan 16 Mei sebagai tarikh sebutan semula kes.


Jual mercun tanpa permit, dua warga Indonesia antara yang ditahan

KOTA TINGGI, 16 April- Sembilan individu diberkas termasuk dua warga Indonesia kerana menjual mercun tanpa permit menerusi sembilan serbuan berasingan di Kota Tinggi, Johor pada Jumaat.Ketua Polis daerah, Superintendan Hussin Zamora berkata, serbuan sepasukan pegawai dan anggota Bahagian Siasatan Jenayah Ibu Pejabat Polis Daerah Kota Tinggi.antara 8.30 malam hingga 11.30 malam itu berjaya merampas pelbagai jenis mercun bernilai RM30,000.Selain dua warga Indonesia terbabit, turut ditahan enam lelaki dan seorang wanita tempatan berusia 22 hingga 50 tahun."Hasil serbuan, polis merampas 16 kotak besar dan empat plastik mengandungi pelbagai jenis mercun yang dianggarkan bernilai RM30,000 selain dipercayai dijual tanpa permit,” katanya dalam kenyataan malam tadi.

(Ketua Polis Daerah Kota Tinggi, Superintendan Hussin Zamora)

Menurut Hussin, semakan mendapati dua daripada mereka mempunyai rekod jenayah lampau, manakala seorang lagi dikehendaki polis bersabit kes jenayah komersial.Katanya, kes disiasat mengikut Seksyen 8 Akta Bahan Letupan 1957 dan Seksyen 6 (1) (c) Akta Imigresen 1959/63.Hussin berkata, tindakan tegas akan diambil terhadap mana-mana individu yang terlibat dalam kegiatan penjualan mercun secara terbuka tanpa mendapatkan permit daripada pihak polis.


Polis kesan tiga lelaki bantu siasatan kes pukul

SEREMBAN, 16 April - Polis sedang mengesan tiga lelaki untuk membantu siasatan berhubung kes pergaduhan di sebuah restoran di Taman Permai, di sini, yang tular di laman sosial sejak semalam.

Ketua Polis Daerah Seremban, ACP Nanda Maarof berkata ketiga-tiga individu berkenaan dikenali sebagai V. Raja Kumar, 29, S. Agilan, 24, dan Suresthiran.

“Siasatan mendapati ketika kejadian pada dua hari lepas, mangsa seorang buruh berusia 16 tahun dikatakan sedang makan bersama rakannya di restoran berkenaan sebelum diserang oleh tiga lelaki yang dikenali.“Mangsa turut ditarik sehingga ke luar restoran dan telah dipukul berkali-kali, tidak lama kemudian dia berjaya melarikan diri dan membuat laporan polis pada 3.46 pagi. Motif pergaduhan disyaki kerana perselisihan faham,” katanya menerusi kenyataan.Sehubungan itu, Nanda berkata satu kertas siasatan dibuka mengikut Seksyen 324 Kanun Keseksaan dan orang ramai yang mempunyai maklumat berkaitan kejadian diminta tampil ke balai polis berhampiran untuk membantu siasatan.


Rangka mayat dikerat, sebelum masuk ke dalam bagasi

JOHOR BAHRU, 14 April- Polis Johor mengesahkan rangka mayat wanita warga asing yang ditemukan di Kulai dua minggu lalu, dikerat terlebih dahulu sebelum dimasukkan ke dalam beg bagasi.Lebih parah lagi, beg bagasi berkenaan hanya bersaiz 28 inci.Ketua Polis Johor, Datuk Kamarul Zaman Mamat berkata hasil laporan bedah siasat mendapati kesan kecederaan di kawasan kepala mangsa dipercayai dihentak dengan objek tumpul."Berhubung penemuan mayat di Kulai, maklumat bedah siasat menyatakan mayat tidak ada parut suntikan BCG. Kemungkinan bukan warganegara kita. Walau bagaimanapun, siasatan lanjut dengan pihak hospital untuk mengesan beberapa lagi maklumat masih lagi giat dilaksanakan," kata Kamarul kepada pemberita hari ini dalam sidang media pada Program Keselamatan Jalan Raya JSPT Johor bersama PERKESO di Tol Perling.Identiti mangsa masih belum dikenal pasti dan motif pembunuhan juga dalam siasatan.Kes disiasat mengikut Seksyen 302 Kanun Keseksaan.

(Ketua Polis Johor, Datuk Kamarul Zaman Mamat ditemui pemberita pada ProgramKeselamatan Jalan Raya JSPT Johor bersama PERKESO, hari ini)


874 karton rokok putih dirampas menerusi Op Kontraban

MUAR, 14 April- Sebanyak 874 karton rokok pelbagai jenis bernilai kira-kira RM175,000 dirampas dalam Op Kontraban di Muar, Johor kira-kira pukul 10.30 malam, kelmarin.Ketua Polis Daerah Muar, Asisten Komisioner Raiz Mukhliz Azman Aziz berkata seorang suspek lelaki berusia 48 tahun turut dicekup kerana terlibat dalam kegiatan penyeludupan rokok tanpa cukai.Suspek ditahan di sebuah rumah kawasan Bakri, Muar dan dipercayai menjadikan rumah miliknya sebagai stor simpanan.Suspek juga disyaki bergerak secara sendiri dan aktif sejak setahun lalu. Rokok-rokok tersebut diambil dari negara jiran dan dikumpulkan di kawasan tersebut sebelum dijual di pasaran tempatan.Suspek direman selama lima hari sehingga 17 April dan kes disiasat mengikut Seksyen 135 (1) (d) Akta Kastam 1967.

(Ketua Polis Daerah Muar, Asisten Komisioner Raiz Mukhliz Azman Azizberkata demikian dalam sidang media hari ini)


Bunuh anak saudara, penganggur dihukum gantung

KUALA TERENGGANU, 13 April- Mahkamah Tinggi di sini menjatuhkan hukuman gantung sampai mati ke atas seorang penganggur selepas didapati bersalah membunuh anak saudara perempuannya, tiga tahun lepas.Hakim Datuk Hassan Abdul Ghani menjatuhkan hukuman itu terhadap Mohd Safuan Ramli, 30, selepas mendapati pihak pembelaan gagal menimbulkan keraguan munasabah terhadap kes pendakwaan.Mohd Safuan dituduh membunuh Nurhafiya Aufa Mohd Taquddin yang berusia tiga tahun ketika kejadian, di sebuah rumah di Felda Cherul Dua di Kemaman, pada 27 Jan 2020, kira-kira pukul 1 tengah, 27 Januari 2020.Dia didakwa mengikut Seksyen 302 Kanun Keseksaan yang membawa hukuman mati jika sabit kesalahan. Hassan dalam penghakimannya berkata walaupun pihak pembelaan mengatakan tertuduh membunuh tanpa niat kerana mendengar ‘suara’, namun mahkamah berpendapat lelaki itu waras ketika melakukan perbuatan tersebut.

Pendakwaan dikendalikan Timbalan Pendakwa Raya Amer Abu Bakar Abdullah dan Muhamad Yasser Mohd Nasri manakala tertuduh diwakili peguam Mazlan Md Zain.Sebelum ini media melaporkan, seorang kanak-kanak perempuan berusia tiga tahun maut ditikam oleh bapa saudaranya di bahagian dada menggunakan pisau pemotong sayur. -BERNAMA


Pemilik akaun Facebook 'Raja Hairun' direman

KUALA LUMPUR, 13 April- Pemilik akaun Facebook bernama ‘Raja Hairun’ yang ditahan di Temerloh, Pahang, semalam kerana disyaki menghina institusi diraja di laman sosial, direman dua hari bermula hari ini. Setiausaha Polis Diraja Malaysia (PDRM) Datuk Noorsiah Mohd Saaduddin berkata, permohonan reman terhadap lelaki berusia 42 tahun itu dibuat bawah Seksyen 117 Kanun Tatacara Jenayah.Beliau berkata kes berkenaan dikendalikan Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

"Kes disiasat mengikut Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan.


Bekas setiausaha politik mengaku tidak bersalah terima suapan

(Tertuduh, Datuk Rosli Hasan diiringi pegawai SPRM dan peguamnya)

AYER KEROH, 13 April- Bekas setiausaha politik kepada bekas Ketua Menteri Melaka mengaku tidak bersalah atas 12 pertuduhan menerima suapan berjumlah RM408,736 pada 2017.Tertuduh, Datuk Rosli Hasan, 52 tahun, dituduh menerima suapan antara Mei 2017 hingga Februari 2018 dalam bentuk pengubahsuaian rumah milik isterinya di alamat No 24, Jalan Pokok Mangga 61, Taman Pokok Mangga bernilai RM323,736 ringgit.Dia juga dituduh dengan 11 pertuduhan secara rasuah menerima suapan wang berjumlah RM85,000 melalui bayaran kad kredit antara Mei 2017 hingga 19 Oktober 2017.Kedua-dua suapan itu bertujuan sebagai upah bagi membantu syarikat untuk dilantik sebagai kontraktor bagi projek mereka bentuk, membina dan menyiapkan sebuah masjid, dewan serbaguna, tiga lot kedai dan rumah sampah secara reka dan bina di atas sebahagian tanah di Lot 341 dan Lot 345, Mukim Bachang, bernilai RM5.28 juta.Dia dituduh melakukan kesalahan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi.Timbalan Pendakwaraya Irwan Shah Abdul Samad menawarkan jaminan sebanyak RM80,000 dengan seorang penjamin serta syarat tambahan pasport diserahkan kepada mahkamah serta perlu lapor diri ke pejabat SPRM sekali sebulan.Peguam tertuduh, Azrul Zulkifli Stork memohon agar jaminan RM30,000 dijadikan bercagar dan RM50,000 tidak bercagar memandangkan tertuduh tidak lagi bekerja dan hanya mengharapkan pencen sebanyak RM2,018 ringgit sebulan serta menanggung dua isteri dan lapan anak.Hakim Elesabet Paya Wan membenarkan rayuan Azrul dan syarat tambahan dikemukakan pihak pendakwaan serta menetapkan 16 Mei depan untuk sebutan semula kes.


Empat ditahan seleweng diesel subsidi

MANJUNG, 13 April- Empat individu warga tempatan berjaya ditahan menerusi Operasi Membanteras Penyelewengan Diesel Bersubsidi (OPS TIRIS).Pengarah Kementerian Perdagangan Dalam Negeri (KPDN) Perak, Datuk Kamaluddin Ismail dalam kenyataan memaklumkan, operasi yang dijalankan di kawasan nelayan Manjung itu, melibatkan dua buah premis menjual minyak diesel.Hasil pemeriksaan, sejumlah 58,351 liter cecair disyaki minyak diesel dirampas dengan anggaran nilai RM96,279.Kedua-dua premis itu juga tidak mempunyai lesen yang sah bagi menjalankan aktiviti menjual minyak diesel secara runcit.Peniaga premis itu didapati melakukan kesalahan di bawah Akta Kawalan Bekalan 1961 yang membawa denda maksimum RM1 juta atau penjara tidak melebihi tiga tahun atau kedua-duanya.Kes disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974.


Muat naik ciapan rasis, Roslizal akhirnya dicekup

KUALA LUMPUR, 13 April- Selepas lima hari diburu, Roslizal Razali akhirnya ditahan petang semalam, kerana disyaki memuat naik ciapan berunsur perkauman di media sosial yang boleh menimbulkan isu ketenteraman awam.Ketua Komunikasi Korporat Polis Diraja Malaysia (PDRM) ACP A Skandaguru menerusi satu kenyataan berkata Roslizal, 46, ditahan sepasukan polis dari Unit Siasatan Jenayah Terkelas, Jabatan Siasatan Jenayah Bukit Aman pada 6.30 petang di ibu negara.“Polis turut merampas sebuah telefon bimbit dan sebuah laptop untuk membantu siasatan dan perintah reman akan dipohon pada hari ini,” katanya dalam kenyataan tersebut.Menurut Skandaguru, kes itu disiasat mengikut Seksyen 4(1) Akta Hasutan 1948 iaitu mengeluarkan kenyataan yang berkecenderungan menghasut dan Seksyen 505(c) Kanun Keseksaan iaitu mengeluarkan kenyataan dengan niat mengapikan mana-mana golongan atau kaum."Suspek juga ditahan di bawah Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya.Minggu lalu, polis mengeluarkan kenyataan sedang mengesan Roslizal Razali bagi membantu siasatan berhubung kes hasutan.

(Ketua Komunikasi Korporat Polis Diraja Malaysia (PDRM) ACP A Skandaguru)


RUU Mansuh Mati Mandatori: Keputusan kes peniaga bunuh wanita ditangguh

(Mohd Nur Hussein Mohd Salleh dibawa memasuki kamar Mahkamah Tinggi Ipoh bagi mendengar hukuman yang dijatuhi Hakim ke atasnya bagi kesalahan membunuh seorang wanita pada tahun 2017)

IPOH, 12 April- Mahkamah Tinggi hari ini menangguhkan keputusan dan hukuman terhadap lelaki yang didakwa membunuh wanita pada 2017, kepada 16 Jun ini.Hakim Bhupindar Singh Gurcharan Singh Preet sepatutnya menjatuhkan keputusan dan hukuman hari ini ke atas tertuduh, Mohd Nur Hussein Mohd Salleh, 40 yang didakwa membunuh ibu tunggal, Hamidah Abdul Rahman, 53 pada 2017.Bhupindar membuat keputusan itu selepas membenarkan permohonan peguam mewakili tertuduh, Datuk Naran Singh bagi menangguhkan tarikh baharu hukuman dijatuhkan berikutan Rang Undang-Undang (RUU) Pemansuhan Hukuman Mati Mandatori 2023 sudah diluluskan di Dewan Rakyat pada 3 April dan di Dewan Negara, semalam biarpun undang-undang berkenaan belum diwartakan."Memandangkan semalam RUU terbabit sudah diluluskan dan masih belum diwartakan jadi sekiranya diizinkan saya memohon satu tarikh lain supaya pihak kami juga dapat menyediakan sekiranya disabit, untuk membuat rayuan," kata Naran.Timbalan Pendakwa Raya, Nasrul Hadi Abdul Ghani kemudiannya menyatakan pihaknya juga sedia maklum dengan pindaan undang-undang berkenaan justeru menyatakan pihaknya tiada halangan dan menyerahkan ia kepada budi bicara mahkamah.Pada pada 24 Mac 2017, Mohd Nur Hussein mengaku tidak bersalah selepas didakwa membunuh Hamidah di Taman Dato Lew Yan Sip, di sini antara 1 pagi hingga 5 pagi, 13 Mac 2017.Pertuduhan dibuat mengikut Seksyen 302 Kanun Keseksaan yang ketika ini memperuntukkan hukuman mati mandatori jika sabit kesalahan.Pendakwaan dikemukakan mengikut Seksyen 302 Kanun Keseksaan yang memperuntukkan hukuman mati jika sabit kesalahan.Dalam kejadian itu, mayat mangsa dilaporkan ditemukan oleh anak bongsunya di bilik tidur kediaman mereka dalam keadaan tertiarap dengan kesan luka di belakang badan. Sementara itu, RUU Pemansuhan Hukuman Mati Mandatori 2023 adalah suatu akta omnibus yang merangkumi pindaan kepada Kanun Keseksaan, Akta Senjata Api (Penalti Lebih Berat) 1971, Akta Senjata 1960, Akta Penculikan 1961, Akta Dadah Berbahaya 1952, Akta Perdagangan Strategik 2010 dan Kanun Tatacara Jenayah.RUU terbabit adalah bagi memansuhkan hukuman mati mandatori dengan mengubahnya kepada hukuman yang berhubungan dengan pemenjaraan sepanjang hayat dan sebatan selain mengadakan peruntukan bagi perkara yang berhubungan dengannya.


Bunuh isteri dengan tukul besi, tukang rumah didakwa

DUNGUN, 12 April- Seorang tukang rumah  dihadapkan ke Mahkamah Majistret Dungun atas pertuduhan membunuh isterinya awal bulan ini.Tertuduh, Mohd Amir Hamzah, 32, mengangguk faham selepas pertuduhan dibacakan di hadapan  Majistret Noradila Ab Latif.Mengikut pertuduhan, tertuduh didakwa telah melakukan bunuh dengan menyebabkan kematian keatas Rubiah Sabtu, 41 tahun.Tertuduh didakwa melakukan kesalahan itu di sebuah rumah di Kampung Besol,Bukit Besi,Dungun  antara pukul  7.30 pagi hingga 8.30 pagi pada 5 April lalu.Bagi kesalahan itu tertuduh didakwa mengikut Seksyen 302 Kanun Keseksaan kerana membunuh yang membawa hukuman mati jika sabit kesalahan.Mahkamah kemudian menetapkan 13 Jun depan untuk sebutan semula kes dan laporan kimia.Pendakwaan dikendalikan Timbalan Pendakwa Raya Nur Athirah Hashim manakala tertuduh diwakili peguam daripada Yayasan Bantuan Guaman Kebangsaan (YBGK) Hafizul Faris Che Razlan.


Lebih 500 kes penipuan dalam talian direkodkan di Perak

TELUK INTAN, 12 April- Sebanyak 564 kes penipuan dalam talian direkodkan di Perak dalam tempoh tiga bulan pertama tahun ini yang membabitkan kerugian bernilai RM14.6 juta.

Ketua Polis Perak, Datuk Seri Mohd Yusri Hassan Basri berkata, jenayah penipuan melalui telefon mencatatkan jumlah tertinggi dengan 133 kes diikuti penipuan e-Dagang, 127 kes dan tipu tawaran kerja dalam talian sebanyak 89 kes.Kes disiasat di bawah Seksyen 420 Kanun Keseksaan.

(Ketua Polis Perak, Datuk Seri Mohd Yusri Hassan Basri)

"Mangsa-mangsa yang terlibat dalam penipuan dalam talian ni dalam pelbagai latar belakang, ada di antaranya pekerja dari sektor kerajaan, sektor swasta, serta pesara-pesara, kaum wanita yang tinggal berseorangan di rumah, mempunyai pekerjaan dan menjadi sasaran kepada mangsa penipuan ini", katanya.Beliau berkata demikian ketika menghadiri Majlis Berbuka Puasa di Ibu Pejabat Polis Daerah (IPD) Hilir Perak.Pada majlis tersebut, beliau turut menyampaikan sumbangan kepada anak-anak yatim dan Maahad tahfiz Wa Dirasah Al-Islamiah.Sepanjang tempoh tiga bulan tersebut juga, seramai 223 individu ditahan menerusi 208 operasi yang dijalankan dengan 140 pendakwaan di mahkamah.


Remaja lelaki mengaku salah bakar anjing

(Braden Yap Hong Sheng diiringi penguat kuasa veterinar)

JOHOR BAHRU, 12 April- Seorang remaja lelaki mengaku bersalah di Mahkamah Sesyen Johor Bahru, Johor, atas pertuduhan, memukul dan membakar seekor anjing betina di Johor Bahru, 27 Mac lalu.Tertuduh, Braden Yap Hong Sheng, 18 tahun, membuat pengakuan tersebut dihadapan Hakim Datuk Che Wan Zaidi Che Wan Ibrahim.Mengikut kertas pertuduhan, kesalahan dilakukan di Jalan Impian Emas 22, Taman Impian Emas, pada pukul 1.49 minit pagi, melibatkan Braden, secara kejam menyebabkan kesakitan tidak sepatutnya kepada anjing tersebut.Pemeriksaan mendapati haiwan berkenaan berada dalam keadaan ketakutan, serta terdapat kesan lebam, dan terbakar di peha kiri, luka pada kaki hadapan, dan pendarahan di mata kiri.Hakim menetapkan 18 April ini sebagai tarikh mendengar hukuman yang akan dikenakan terhadap tertuduh.Tertuduh diwakili peguam G.K Sritharan, manakala kes dikendalikan Pegawai Pendakwa Jabatan Perkhidmatan Veterinar, Mohd Zamri Ishak.Kes dijalankan mengikut Seksyen 29 (1)(E) Akta Kebajikan Haiwan 2015, dan tertuduh boleh didenda minimum RM20,000 dan maksimum, RM100,000, penjara maksimum tiga tahun, atau kedua– duanya sekali.

(Keadaan anjing yang cedera akibat dipukul dan dibakar Braden)


Polis buru dua OKT warga Indonesia

KULAI, 12 April- Polis sedang memburu dua Orang Kena Tahan (OKT) warganegara Indonesia yang melarikan diri semasa dalam perjalanan dari Mahkamah Kota Tinggi ke Penjara Ledang, Tangkak, semalam.Samirudin dan Riki Rinaldi, masing-masing berusia 40 dan 36 tahun melarikan diri ketika berada di Jalan Felda Inas ke Sengkang, Kulai, berhampiran jambatan kereta api.Ketua Polis Daerah Kulai, Supt. Tok Beng Yeow berkata, kedua-dua tahanan bersama dua lagi tahanan warganegara Indonesia itu sepatutnya menjalani hukuman penjara enam bulan di Penjara Ledang selepas didakwa di Mahkamah Kota Tinggi bagi pertuduhan mengikut Seksyen 5(2) Akta Imigresen 1959/63, pukul 8.00 pagi semalam.Tiga anggota Maritim ditugaskan membawa empat OKT dari mahkamah ke penjara selepas selesai pertuduhan, sekitar pukul 11.20 pagi.Namun, mereka membuka gari berantai dan pintu van belakang, sebelum melarikan diri masuk ke dalam kebun kelapa sawit.Polis kemudian melakukan Ops Tutup bagi mengesan suspek.Terdahulu, mereka ditahan Agensi Penguatkuasaan Maritim Malaysia (APMM) kerana dipercayai tidak mempunyai sebarang pas atau dokumen yang sah.

(Ketua Polis Daerah Kulai, Supt. Tok Beng Yeow)


Jual mercun tanpa lesen, polis Pahang tahan sembilan individu

(Antara mercun dan bunga api yang dirampas)

KUANTAN, 11 April- Polis Pahang berjaya membuat sembilan tangkapan berkaitan kesalahan menjual dan memiliki bunga api dan mercun tanpa lesen dan permit sah di daerah Kuantan dan Pekan, semalam. Dalam tangkapan itu juga, pihak polis turut merampas pelbagai jenis mercun dan bunga api dengan nilai keseluruhan sebanyak RM13,060. Ketua Polis Pahang, Datuk Seri Ramli Mohamed Yoosuf berkata, tangkapan dan rampasan itu hasil Operasi Jualan Bunga Api yang diadakan sepanjang Ramadan ini bagi mengesan penjual yang tidak memiliki lesen permit sah menjual bahan tersebut. Kesemua yang ditahan kemudian disiasat bawah Seksyen 8 Akta Bahan Letupan 1957. "Polis Pahang telah berjaya membuat sembilan tangkapan dan rampasan ke atas penjual yang menjual bunga api dan mercun tanpa lesen atau permit di dua daerah iaitu Kuantan dan Pekan."Tangkapan melibatkan sembilan orang lelaki dalam anggaran umur 24 hingga 49 tahun. Lima tangkapan dibuat di daerah Kuantan manakala empat lagi dari daerah Pekan,"kata Datuk Seri Ramli.Beliau berkata demikian kepada pemberita pada majlis berbuka puasa bersama Ketua Polis Pahang peringkat Zon A di Ibu Pejabat Polis Daerah Kuantan. Dalam pada itu katanya, sejak 28 Mac lalu, Polis Pahang telah menerima 414 permohonan bagi lesen dan permit penjualan mercun serta bunga api, dengan 340 permohonan telah diluluskan, 34 permohonan dalam proses serta 50 lagi tidak diluluskan atas pelbagai alasan. Sepanjang bulan Ramadan ini juga, Polis Pahang telah menugaskan 50 pegawai dan anggota Unit Penguatkuasa Cawangan Perlesenan IPK Pahang dan Kuantan serta polis marin bagi membuat pemantauan terhadap aktiviti penjualan bunga api sepanjang musim perayaan ini di seluruh daerah. Tambah beliau, setakat ini sebanyak 45 jenis bunga api 'happy boom' dan ‘pop pop’ dibenarkan dijual dimana 36 jenis dibenarkan dijual secara umum dan sembilan jenis lagi dibenarkan penjualan mengikut syarat sah yang ditetapkan.

(Ketua Polis Pahang, Datuk Seri Ramli Mohamed Yoosuf)


Bunuh pemandu e-hailing: Seorang lagi anggota polis didakwa di Tawau

TAWAU, 11 April - Seorang anggota polis yang sebelum ini menjadi saksi kes berhubung pembunuhan pemandu e-hailing di Tawau pada Januari lalu, didakwa di Mahkamah Majistret, di sini, hari ini, atas tuduhan membunuh bagi kes sama.Namun, tiada pengakuan direkodkan daripada tertuduh, John Kennedy Sanggah, 44, selepas pertuduhan dibacakan di hadapan Majistret Dzul Elmy Mohd Yunus.Berdasarkan pertuduhan, John Kennedy bersama enam individu yang telah dituduh, didakwa mencapai niat bersama membunuh Nurman Bakaratu, 61, antara 7.30 malam hingga 11.30 malam di ladang kelapa sawit berdekatan Jalan Anjur Juara, Jalan Apas Batu 5, Tawau pada 13 Jan lalu.Pertuduhan dibacakan mengikut Seksyen 302 Kanun Keseksaan dibaca bersama Seksyen 34 kanun yang sama yang memperuntukkan hukuman mati jika sabit kesalahan.Pendakwaan dikendalikan Timbalan Pendakwa Raya (DPP), Muhamad Iskandar Ahmad, Muhammad Ilmami Ahmad, Low Win Hui dan Mohammad Fakhrurazzi Ahmad Salim.Tertuduh John Kennedy diwakili barisan peguam Ram Singh, Kamarudin Mohmad Chinki dan Chen Wen Jye.Mahkamah kemudian menetapkan sebutan semula kes pada 7 Julai ini.

Pada 8 Feb lalu, John Kennedy bersama anggota polis Usman Lanaga serta seorang awam, Shim Vui Nyen diberikan bon jaminan sebagai saksi pendakwaan, manakala lima anggota polis iaitu Rosdi Rastam, 44, Dennis Enit, 44, Fabian Rungam, 43, Khairul Azman Bakar, 47, Mohd Azlan Sakaran, 39, dan orang awam, Vivien Fabian, 34, dituduh di Mahkamah Majistret Tawau dengan niat bersama membunuh Nurman.Pada hari sama, seorang pegawai kanan polis iaitu Datuk Mat Zaki Md Zain, 58, turut didakwa bersubahat dengan enam individu berkenaan untuk membunuh lelaki tersebut.Sementara itu, di Mahkamah Majistret sama hari ini, Dzul Elmy turut menetapkan 7 Julai ini sebagai tarikh sebutan semula kes ke atas Mat Zaki bagi pertuduhan bersubahat mengikut Seksyen 109 Kanun Keseksaan yang di baca bersama Seksyen 302 Kanun Keseksaan.Di Mahkamah Majistret berasingan, hari ini, Majistret Leona Dominic Mojiliu juga menetapkan 7 Julai ini sebagai tarikh sebutan semula kes ke atas Rosdi, Dennis, Fabian, Khairul Azman, Mohd Azlan dan Vivien bagi pertuduhan membunuh mangsa yang sama mengikut Seksyen 302 Kanun Keseksaan yang dibaca bersama Seksyen 34 Kanun Keseksaan. - BERNAMA


Kontraktor terlepas hukuman gantung

(Wong Shee Kay diiringi polis di Mahkamah Tinggi, Johor Bahru pada Selasa)

JOHOR BAHRU, 11 April- Seorang kontraktor perabot dan renovasi, terlepas hukuman gantung mandatori selepas Mahkamah Tinggi Johor Bahru melepas dan membebaskannya atas pertuduhan memiliki dan mengedar dadah seberat 27.25 kilogram, di Johor Bahru, Johor, lima tahun lalu. Hakim Noor Hayati Mat membuat keputusan berkenaan selepas pihak pendakwaan gagal membuktikan kes prima facie terhadap tertuduh, Wong Shee Kay, 53 tahun.Dalam keputusannya, Noor Hayati berkata, keputusan dibuat selepas tiada bukti atau fakta relevan, yang dapat mengaitkan tertuduh dengan dadah yang ditemui di dalam bonet sebuah kereta."Dadah terbabit ada dalam bonet Toyota Camry milik kakak tertuduh dan walaupun tertuduh mempunyai kunci serta alat kawalan jauh, namun ia tidak boleh digunakan untuk membuka bonet kereta itu."Bonet itu perlu diumpil dan tertuduh juga bukan pemilik kereta berkenaan. Jarak antara kereta ditemukan dan tertuduh ditahan juga agak jauh dan memakan masa hampir 30 minit,” katanya.Selain itu mahkamah juga mendapati tiada keterangan yang menunjukkan tertuduh berada di Jalan Saga 16 iaitu tempat kereta ditemukan di hadapan sebuah rumah."Selepas meneliti nota prosiding yang dihujahkan oleh kedua-dua pihak, secara maksimum mahkamah berpendapat bahawa pihak pendakwaan gagal membuktikan kes prima facie terhadap tertuduh. Oleh itu, tertuduh dilepas dan dibebaskan tanpa perlu membela diri," katanya.Wong didakwa mengedar dadah jenis heroin seberat 7.81 kilogram (kg) di hadapan sebuah rumah di Jalan Saga Taman Desa Cemerlang di sini, pada 3.30 petang, 30 Okt 2018.Dia turut berdepan pertuduhan memiliki dadah didakwa memiliki dadah jenis ketamin seberat 19.4kg.

(Wong Shee Kay, 53 tahun dilepas dan dibebaskan Mahkamah Tinggi Johor Bahru atas tuduhan dadah)

Kedua-dua kesalahan itu didakwa dilakukan di hadapan sebuah kediaman di Jalan Saga 16, Taman Desa Cemerlang, Johor Bahru, pada 30 Oktober 2018. Wong turut dibebaskan bagi pertuduhan kedua.Dia didakwa mengikut Seksyen 39 B ( 1 ) ( A ) dan Seksyen 12 ( 2 ) Akta Dadah Berbahaya 1952. Shee Kay diwakili peguam Mohd Daud Ismail dan Hang Lee Ying, manakala kes dikendalikan Timbalan Pendakwa Raya Mohamad Nasruddin Mohamed.


Sembilan individu dipanggil bantu siasatan kes wanita dibunuh suami

DUNGUN, 11 April-Sembilan individu dipanggil bagi membantu siasatan kes wanita yang dipercayai dibunuh menggunakan tukul oleh suaminya rabu lepas.Ketua Polis Daerah Dungun Supritenden Baharudin Abdullah berkata, setakat ini siasatan lanjut giat dijalankan dan tidak menolak kemungkinan perselisihan faham dan pergaduhan dipercayai berpunca daripada masalah kewangan.Tambah beliau, suspek masih direman di bawah Seksyen 302 Kanun Keseksaan.Dalam kejadian kira- kira 8 pagi Rabu lalu, mangsa, Rubiah Sabtu 41 tahun, maut dipercayai dihentak menggunakan tukul oleh suami yang baru dikahwini setahun lalu.Mangsa yang juga peniaga kedai runcit ditemukan maut di ruang tamu kediamannya, akibat enam hentakan di bahagian muka, mata, telinga, mulut dan hidung.Susulan itu, polis telah menahan suaminya, yang merupakan seorang tukang rumah pada hari kejadian.

(Tertuduh dibawa keluar daripada balai polis/ FOTO RTM)


Bukit Aman sahkan Australia rampas 336kg heroin dari Malaysia

(Pihak berkuasa Australia merampas 960 bungkusan heroin seberat 336 kilogram (kg) yang disorok dalam blok konkrit menggunakan kontena dari Malaysia/FOTO AFP)

KUALA LUMPUR, 10 April - Polis Diraja Malaysia (PDRM) mengesahkan pihak berkuasa Australia berjaya merampas dadah heroin seberat 336 kilogram (kg) heroin dianggarkan bernilai AUD268.8 juta (RM789.56 juta) dalam sebuah kontena penghantaran dari Malaysia ke Brisbane, pada 13 Mac lalu.Setiausaha Polis Malaysia (SUPM) Polis Diraja Malaysia (PDRM), Deputi Komisioner Datuk Noorsiah Mohd Saaduddin berkata, Jabatan Siasatan Jenayah Narkotik (JSJN) Bukit Aman sedang menjalankan siasatan itu berpandukan maklumat yang diterima dari pihak Polis Persekutuan Australia (AFP)."Polis JSJN Bukit Aman sedang menjalankan siasatan dengan berpandukan maklumat yang diterima dari pihak AFP sebelum mengambil sebarang tindakan lanjut," katanya menerusi kenyataan di sini hari ini.Pada minggu lalu, Pasukan Sempadan Australia (ABF) berjaya mengesan dadah berkenaan dalam dua blok konkrit simen yang masing-masing seberat 500kg.Penyiasat AFP serta pegawai ABF kemudian menggerudi sehingga bahagian dalam blok konkrit dan berjaya mengeluarkan 960 bungkusan, setiap satu mengandungi kira-kira 350 gram heroinAFP menerusi kenyataan berkata hasil semakan pihak berkuasa mendapati penghantaran itu diisytiharkan sebagai aksesori panel solar.Pihak berkuasa mengeluarkan semua bungkusan heroin daripada blok konkrit berkenaan dan keputusan ujian mendapati bahan dalam bungkusan itu positif dadah jenis heroin.Risikan polis Australia pada 29 Mac lalu mendapati konsainan itu diterima oleh seorang lelaki tempatan berusia 55 tahun sebelum ditangkap pihak berkuasa.Difahamkan lelaki tersebut menggunakan sebuah trak yang disewa menuju ke Sydney sebelum dipunggah ke dalam sebuah gudang di Mount Druitt pada 30 Mac lalu.Rampasan heroin seberat 336kg itu adalah yang kedua terbesar pernah direkodkan AFP dan ABF. Rampasan terbesar heroin seberat 450kg direkodkan di Melbourne pada 2021.

(Penyiasat AFP serta pegawai ABF menggerudi sehingga bahagian dalam blok konkrit dan berjaya mengeluarkan 960 bungkusan dadah jenis heroin/FOTO AFP)


Muat naik kandungan lucah salah di bawah Akta Komunikasi dan Multimedia

KULAI, 10 April- Tindakan memuat naik dan menyebarkan kandungan berunsur lucah merupakan satu kesalahan di bawah Seksyen 233 Akta Komunikasi dan Multimedia, kata Timbalan Menteri Komunikasi dan Digital Teo Nie Ching.Sehubungan itu, beliau menasihati agar semua pihak lebih berhati-hati dalam memuat naik atau berkongsi kandungan yang tidak wajar bagi mengelakkan daripada dikenakan tindakan undang-undang."Kalau kita merujuk Akta Multimedia dan Komunikasi Seksyen 233, memang ada menyatakan bahawa penggunaan tidak wajar, kemudahan rangkaian atau perkhidmatan rangkaian memang satu kesalahan contohnya kandungan lucah, kandungan menyakitkan, mengugut menganggu orang lain dan sebagainya."Kalau seseorang memuat naik kandungan (sedemikian) (menerusi) media sosial, ia memang merupakan salah satu penggunaan tidak wajar dan boleh disiasat di bawah Seksyen 233 Akta Komunikasi dan Multimedia," katanya kepada pemberita ketika menghadiri Program Komunikasi Tindakan Setempat (KOMTIS) dan Majlis Berbuka Puasa di Balai Raya Felda Bukit Batu, di sini, semalam. Beliau berkata demikian ketika ditanya mengenai tindakan individu yang memuat naik dan menyebarkan video pasangan muda yang melakukan perbuatan jelik di dalam kereta, sehingga tular di media sosial, baru-baru ini. Teo, yang juga Ahli Parlimen Kulai itu berkata pihaknya menerusi Suruhanjaya Komunikasi dan Multimedia (SKMM) akan memberi kerjasama dengan pihak Polis DiRaja Malaysia (PDRM) bagi mengenal pasti individu yang memuat naik kandungan tidak wajar tersebut.

TEO beramah mesra dengan kanak-kanak yang mengikuti pembelajaran komputer di Pusat Ekonomi Digital (PEDI) ketika Merasmikan Program Komunikasi Tindakan Setempat (KOMTIS) dan Majlis Berbuka Puasa di Balai Raya Felda Bukit Batu / FOTO BERNAMA

Katanya, jika didapati bersalah, pihak berkenaan boleh dihukum denda RM50,000 atau penjara setahun atau kedua-duanya sekali.Khamis lepas, seorang lelaki berusia 22 tahun dan seorang gadis berusia 17 tahun ditahan kerana dipercayai melakukan perbuatan jelik dalam sebuah kenderaan di Taman Kota Masai, setelah video mereka tular.Mereka yang dipercayai pasangan kekasih itu kemudiannya direman selama dua hari, sebelum dibebaskan dengan jaminan polis sementara polis meneruskan siasatan kes untuk dirujuk kepada Pejabat Timbalan Pendakwa Raya. -BERNAMA


Padah cuba rempuh polis pengedar dadah maut kereta terbabas

(Kereta dipandu suspek terbabas pada jarak 400 meter/FOTO Ipd Lahad Datu)

LAHAD DATU, 9 April - Seorang pengedar dadah maut apabila kenderaan dipandunya terbabas selepas bertindak agresif merempuh polis ketika cuba melarikan diri daripada pemeriksaan Op Tapis di jalan POIC Fasa 2 di sini pada Sabtu.Ketua Polis Daerah Lahad Datu ACP Rohan Shah Ahmah berkata dalam kejadian kira-kira 11.45 pagi itu, suspek berusia 28 tahun memandu kereta jenis Perodua Viva turut membawa dadah jenis syabu sebanyak 7.45 gram bernilai RM1,490 serta dua parang samurai."Suspek bertindak agresif dengan cuba melanggar dua anggota polis yang bertugas dalam operasi itu."Kemudian kereta suspek membuat pusingan U serta memecut laju dalam keadaan kereta bergerak melawan arus jalan."Anggota polis yang ketika itu menghalang kereta suspek, bertindak mempertahankan diri dengan melepaskan satu das tembakan ke arah kereta suspek, kemudian kereta berkenaan yang bergerak laju terbabas pada jarak 400 meter ke bulatan berhampiran," katanya dalam kenyataan hari ini.Hasil semakan lanjut pihaknya mendapati suspek mempunyai lima rekod kesalahan lampau melibatkan pelbagai kesalahan narkotik dan merupakan orang dikehendai bagi kes jenayah komersial."Pemeriksaan lanjut mendapati suspek sudah tidak sedarkan diri sebelum disahkan meninggal dunia oleh pegawai perubatan," katanya.Beliau turut berharap orang ramai yang mempunyai maklumat kegiatan mengedar serta menyalahgunakan dadah agar menyalurkan kepada pihak polis, sebagai usaha bersama membanteras jenayah dadah.

(Barang rampasan milik suspek iaitu syabu sebanyak 7.45 gram serta dua parang samurai/FOTO Ipd Lahad Datu)


Individu main mercun sebabkan dua kecederaan dikesan polis

KUALA LUMPUR, 9 April- Polis sedang mengesan individu yang disyaki bermain mercun hingga menyebabkan dua mangsa cedera dalam kejadian di Kampung Changkat, Gombak, di sini pada 31 Mac lalu.Menerusi satu kenyataan, Pemangku Ketua Polis Daerah Gombak Supt Noor Ariffin Mohamad berkata pihaknya mengesan rakaman video kejadian berkenaan yang tular sejak semalam memaparkan sekumpulan individu bermain mercun dengan menghalakan ke sebuah rumah.“Hasil siasatan mendapati kejadian tersebut berlaku pada 12.05 tengah malam pada 31 Mac lepas menyebabkan seorang lelaki dan wanita masing-masing berusia 19 dan 24 tahun cedera di paha dan telinga,” katanya dalam kenyataan itu pada malam Sabtu.Noor Ariffin berkata, busaha mengesan suspek masih diteruskan.

(Tangkap layar video tular memaparkan sekumpulan remaja didakwa bermain mercun dengan menjadikan rumah dan kenderaan lalu lalang sebagai sasaran)

Katanya, kes disiasat mengikut Seksyen 435/324 Kanun Keseksaan."Orang ramai yang melihat atau mempunyai maklumat mengenai kejadian itu diminta tampil membantu siasatan.Saksi kejadian dan mereka yang mempounyai maklumat berkaitan boleh menghubungi Pegawai Penyiasat Jenayah Insp Nur Atikah Adnan di talian 018-3648044 atau Ibu Pejabat Polis Daerah Gombak di talian 03-61262222," katanya.


Ibu kandung direman didakwa dera anak 10 bulan

PETALING JAYA, 8 April - Polis menahan seorang wanita kerana disyaki mendera anaknya sendiri berusia 10 bulan hingga menyebabkan lebam pada beberapa bahagian badan di sini pada Khamis lepas.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berkaitan kejadian kira-kira 12.28 tengah malam."Mangsa dibawa ke Hospital Shah Alam bagi mendapatkan rawatan lanjut."Mangsa difahamkan dalam keadaan stabil dan masih mendapatkan rawatan di hospital," katanya dalam kenyataan hari ini.Katanya, suspek berumur 26 tahun yang tidak bekerja itu kini direman selama empat hari bagi membantu siasatan mengikut Seksyen 31(1)(a) Akta Kanak-Kanak 2001.


Taska didakwa penderaan diberi notis peringatan, diarah tutup sementara

(Bayi 1 tahun mengelami beberapa kecederaan dan luka di bahagian badannya/FOTO FB El Ameerah)

PUTRAJAYA, 8 April - Sebuah taman asuhan kanak-kanak (Taska) yang didakwa terbabit dalam kes dera seperti tersebar di laman sosial sejak Khamis lalu diberi notis peringatan serta diarah tutup sementara untuk beroperasi.Kementerian Pembangunan Wanita, Keluarga dan Masyarakat (KPWKM) berkata hasil pemeriksaan pada 29 Mac, Jabatan Kebajikan Masyarakat (JKM) mendapati Taska itu tidak patuh kepada Akta Taska 1984."Dengan itu, pengusaha telah diberi notis peringatan untuk membuat penambahbaikan dengan kadar segera dan dalam proses penutupan sementara bagi tujuan menyediakan persekitaran yang selamat untuk kanak-kanak dan meningkatkan kualiti pengasuhan di Taska tersebut," menurut kenyataan itu di sini hari ini.Menurut kenyataan itu lagi, kementerian memandang serius berkenaan isu tular yang didakwa berlakunya kes penderaan kanak-kanak di sebuah Taska yang berdaftar dengan JKM."Menjadi tanggungjawab pengusaha Taska untuk memantau tugas pengasuh bagi memastikan kanak-kanak berada dalam keadaan selamat di bawah jagaan Taska."Sekiranya terdapat kecuaian pengasuh yang mengakibatkan kecederaan kepada kanak-kanak, tindakan segera dengan melaporkan kepada JKM dan pihak polis perlu dibuat," katanya.Kementerian itu memaklumkan, dalam isu Taska yang tular ini, JKM akan bekerjasama dengan pihak polis untuk memastikan kanak-kanak yang menjadi mangsa mendapat keadilan sewajarnya.Baru-baru ini, gambar seorang bayi berusia 1 tahun tersebar di laman sosial Facebook yang mana bayi tersebut mengalami kecederaan pada bawah telinga, pipi, serta belakang tapak tangan.Ibu kepada bayi tersebut mendakwa badan anaknya terdapat kesan gigit, cakar dan cubit.Kementerian meminta kerjasama daripada semua pihak terutamanya ibu bapa untuk melaporkan sebarang isu berkaitan kanak–kanak kepada pihak berkuasaPDRM.Selain itu, laporan juga boleh dibuat kepada Talian Kasih di nombor 15999 dan aplikasi WhatsApp 019–2615999 yang beroperasi 24 jam sehari atau terus mengunjungi mana-mana Pejabat Kebajikan Masyarakat Daerah yang terdekat.

(Ibu mangsa berkongsi di Facebook pada Khamis lalu mengenai keadaan anaknya/FOTO FB El Ameerah)


Pasangan berkelakuan jelik dalam Axia merah dicekup polis

KUALA LUMPUR, 7 April – Pasangan kekasih yang tular di media sosial kerana disyaki melakukan perbuatan jelik dalam kenderaan telah ditahan secara berasingan petang Khamis.Suspek pelaku warga tempatan berusia lingkungan 22 tahun manakala suspek wanita berusia 17 tahun.Ketua Polis Daerah Seri Alam, Johor, Mohd Sohaimi Ishak dalam kenyataannya berkata, rakaman kejadian itu berlaku pada 3.03 petang, 29 Mac lalu dan tular di TikTok baru-baru ini."Polis telah menjalankan siasatan dan mendapati lokasi kejadian di kawasan letak kenderaan di Taman Kota Masai, Pasir Gudang."Bertindak atas maklumat, kedua-dua suspek telah ditahan secara berasingan, masing-masing di Taman Johor Jaya dan Taman Kota Masai antara pukul 4.15 petang hingga 5.15 petang Khamis," katanya dalam kenyataan pada Khamis.

Katanya, hasil semakan juga mendapati kedua-dua pasangan itu tidak mempunyai sebarang rekod kesalahan lampau.Menurut Mohd Sohaimi, turut dirampas sebuah kereta Perodua Axia berwarna merah dan sehelai baju T putih dan merah.Beliau berkata, kes disiasat bawah Seksyen 377D Kanun Keseksaan yang boleh dihukum penjara dua tahun.“Orang ramai diingatkan agar tidak melakukan perbuatan yang melanggar norma kehidupan dan undang-undang negara.“Turut diingatkan sebarang maklumat kejadian hendaklah disalurkan kepada pihak berkuasaa bagi tindakan lanjut,” katanya.Terdahulu, video berdurasi 23 saat tular di media sosial sejak beberapa hari lalu; merakamkan perbuatan jelik kedua-dua individu berkenaan di dalam sebuah kenderaan.


Kedai alat tulis disyaki jadi tempat penyimpanan mercun, bunga api diserbu

PUTRAJAYA, 6 April - Sebuah kedai alat tulis di Taman Seroja, Sepang, disyaki dijadikan tempat penyimpanan bunga api dan mercun diserbu polis, semalam.Turut ditahan seorang wanita berusia 33 tahun yang merupakan pemilik premis.Ketua Polis Daerah Sepang, ACP Wan Kamarul Azran Wan Yusof berkata polis menemui pelbagai jenis mercun dan bunga api di premis berkenaan antaranya 283 kotak “Happy Boom Pili Cracker”, 256 kotak “Happy Boom Glories” dan 68 kotak “Happy Boom Thunder Clap” serta merampas barangan berkenaan yang bernilai kira-kira RM60,000.

(Ketua Polis Daerah Sepang, ACP Wan Kamarul Azran Wan Yusof/ BERNAMA)

Beliau memaklumkan semakan mendapati premis terbabit tidak memiliki Pol 122 (Lesen Magazin Menyimpan atau Menyimpan dan Berniaga Bahan Letupan) mengikut Peraturan 17 (Magazin Sementara) Peraturan Bahan Letupan 1923 iaitu Permit Menyimpan Bunga Api dan Mercun."Premis juga telah melanggar syarat permit yang ditetapkan pihak polis.Terdapat juga bunga api dan mercun yang bersyarat dan tiada kelulusan yang ditemukan di premis berkenaan seperti 192 unit “Happy Boom Shoot Cake”, 58 unit “Happy Boom Assorted Celebration Cake Repeater” dan 33 bungkus “Happy Boom Red Cracker," katanya dalam kenyataan hari ini.Kes disiasat di bawah Seksyen 8 Akta Bahan Letupan 1957.Sementara wanita yang ditahan akan dibebaskan hari ini dengan jaminan polis.


Polis tahan lelaki hina institusi beraja

KUALA LUMPUR, 6 April- Polis menahan seorang lelaki selepas didakwa membuat hantaran dipercayai berunsur penghinaan terhadap institusi beraja di media sosial.Setiausaha Polis, Noorsiah Saaduddin, berkata warga tempatan berusia 49 tahun itu ditahan di Pendang, Kedah, semalam.“Suspek disyaki membuat hantaran berbaur penghinaan terhadap institusi beraja di Malaysia menerusi akaun Facebook ‘Tuk Chik’“Siasatan dijalankan Unit Siasatan Jenayah Terkelas Bahagian D5, Jabatan Siasatan Jenayah Bukit Aman bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan.

Noorsiah berkata, suspek direman empat hari bermula hari ini hingga 9 April bagi membantu siasatan.Beliau turut menggesa orang ramai menggunakan media sosial secara bijak dan tidak menjadikannya sebagai platform sehingga boleh mendatangkan kegentaran awam dan menggugat keharmonian negara terutama melibatkan 3R (Bangsa, Agama, dan Raja).“Tindakan tegas tanpa kompromi akan diambil terhadap mana-mana individu yang sengaja menggugat ketenteraman serta keselamatan awam,” katanya.


5 lelaki aktif samun diberkas

KULAI, 6 April- Lima lelaki tempatan berusia 18 hingga 47 tahun yang aktif kegiatan samun diberkas menerusi empat serbuan antara pukul 1.30 petang hingga 10.30 malam, semalam.  Ketua Polis Daerah, Superintendan Tok Beng Yeow berkata, tangkapan dibuat hasil aduan seorang peniaga yang kerugian lebih RM5,000 akibat disamun. Katanya, mangsa disamun dan dipukul di Jalan Merbau, Bandar Putra. Kejadian itu mengakibatkan mangsa cedera di kepala, tangan kiri dan kanan, lebam di muka serta sakit badan.

Hasil serbuan merampas sebatang kayu yang digunakan untuk memukul mangsa. Motif kejadian berlaku akibat perselisihan faham.  Suspek direman empat hari sehingga 9 April bagi membantu siasatan mengikut Seksyen 394 Kanun Keseksaan.